Esiga lya,Kagolo mu kika ky'ente. Tuli bazukulu ba Namutale-kagalo muganda wa Katongole. Jjajjaffe Namutale-kagalo yava Bunyoro ne jjajjaffe Katongole.\n3 Obubaka bw'omukulu w'esiga\n4 Akalowoozo komukunganya\n7 Ennono mu siga\n9 Emituba mu siga\n12 Omutuba gwa Kadoma\n13 Enyiriri n'empya mu siga\nMbaniriza nnyo abasomi bange. Mwebale okwagala Obuganda. Mu Buganda tumanyidde ddala ng’ekika kintu kikulu. Era ekika kintu kigazi nnyo. Ng’omusiingi okuzimbirwa Obuganda, mu kika namwo mubaamu obuganda obutono. Bugatira ku ntiko nga ke kasolya. Olwono ow’akasolya y’abeera omutakka omukulu mu kikka ekyo. Yafuuka omukiise ow’ensoonga mu Iukiiko ewa Ssaabasajja. Era ebika byonna bisisinkanira waggulu ku Ssaabasajja Kabaka. Ebikka bikola omulimu gwa tendo nnyo mu kukuŋŋaanya wamu n’okumannyagana. Nga guno gwe musiingi ogw’obumu bw’abantu mu Buganda. Buli kika n’obulombolombo bwakyo, okugeza abantu ab’ekika ekimu tebakirizibwakufumbiriganwa.\nMu kitabo kino, tujja kutunuulira engeri nnya ebika gye byajjamu mu Buganda . Tuja kwesigama nnyo ekika ky’ente. Era tujja kulaba ku byafaayo byaba jjajjaffe Kintu ne Kimera olwo naffe kijja kutuyamba okumannya ensibuko yaffe mu Buganda .\nAbawandiisi bangi bawandiika nebagamba nti ffena tuli bazukulu ba Kintu. Balowooza nti era yeyatandika Obuganda. Abantu bano siyiinza kubawakanya. Mu ngeri endala. abawandiisi abanoonyereza ku mawanga g’Africa, buli omu avvuddeyo n’okunoonyereza kwa njawulo. Ekintu kino kibaddewo Iwa nsoonga nti mu biseera ebyayita, Africa teyalina nkuuma nungi ya byafaayo. Twala eky’okulabirako ekya Isreal n’amawanga agaliranyewo nga Misiri. ‘mu biseera byaba Nabbi ne Yezu Kuristu, bawandiisanga bufumu. Baasobola okukuuma ebyafaayo by’ensi zaabwe kkati gy’emyaka ng’enkumi taano egiyise. .wano mu Africa entereka y’ebyafaayo teyali nuŋŋamu n’akatono. Kaakano tweddabulula bweddabuluzi. Olw’obugunjufu obutono, tewaali byakuwandiisa. Abakulu bebaanyumizanga abato. Eyanyumizibwanga, yabikomyangaawo. Oluusi yesuulirangayo gwa Nagamba. Eyasobola okubyongeraya, olw’ekinyumo, yakyusanga ebyo ebyamunyumizibwa n’ayongeramu ebibye. OIw’ebinyumizibwa nga tebiteekeddwa mu buwandiike. kyaleetera okuziŋŋamizibwa kwe'nkuuma y'ebyafaayo. Engeri ebinyumizibwa gyebiri byangu byakunyomoola, bangi bazitwala nti ezo nfumo. N’olwekyo, nebabyesonyiyira ddala nti tebibakwatako.\nKyanaku nti ebyafaayo ebitonotono bye twaali tulina mu buwandiike, byayononebwa olw’okudobonkanyizibwa kw’eby’obufuzi n’eby’enfuna okutakoma buli kiseera nabuli mwaka mu mawanga g'Africa, Omwami Micheal B Nsimbi mu kitabo kye “amannya amaganda n'enono zaago” atunyumiza n’agamba nti “ebyafaayo singa abantu tebabiwandiika naye nebabisirikira, bafanana ng'omuntu atiimba bendera y'ensiiye emanju w'enyumba gyetayiinza kulabikira". Okunoonyereza ebyafaayo mu mawanga g'Africa, tegunabeera mulimu mwangu kubanga abantu ababimanyi basigadde balubatu. Wabula ng’obwetaavu bukyaali bwa maanyi okulaba nga tubizuula. Singa twagala bazukulu baffe okwagala Obuganda, tuteekwa okuwandiika ebyafaayo byonna byetuba tufunye oba byetugwaako. Kirungi okuwandiika kubanga abantu bangi bakiririza mu biwandikiddwa okusiinga ebintu ebibanyumizibwa. Ebiwandiiko biwangaala nnyo ate nga tebikyukakyuka. Naye ebinyumizibwa biggwawo kubanga abantu berabira ate era nebaffa.\nOkuva ensi lweyatandika. ebyafaayo bizze biterekebwa butiribiri, nga byogera ku ntandikwa y’ensi eno. Bw'osoma ekitabo “encyclopedia bosanic l997” ekulaga nti ensi yatandikibwawo wakati w’obuwumbi busatu n’obutaano eng’emyaka egiyise. Eky’okulabirako ekyangu, ye Baibuli ne Kolani. Buli muntu ateekwa okuba nekyakiririzaamu ku bibiri ebyo. Ebitabo ebyo byawandiikibwa dda kakati emyaka nkumi bbiri egiyise. Ekyewunyisa teri yali avvuddeyo kubiwakannya. Ebitabo cbyo byantanula nange kwe kusalawo okuwandiika.\nOmulimu gwokuwandiika ekitabo kino, mukadde nnyo emabega nga nange sinazaalibwa. Bajjajjaffe abakulu mu siga lyaffe erya Kagolo. Byekwaso Kakulu ne Genatio Kakulu. Baakola omulimu ogw'etendo nga banoonyereza ebyafaayo ebikwatagana n’esiga lyaffe erya Kagolo. Omulimu guno gwatekebwa mu mpapula nga 16th 05 1982, omwami Nasani Bulojje Bakubanja owe Kajjwa-Kyanamukaaka, Buddu. Yasobola kukuuna ebiwandiiko bino. era nekinyamba nti bwe namutuukako, yasobola okubimpa. Mubiwandiiko byeyampa, mwalimu n’ebyawandiikibwa abakulu ababiri benjogeddeko waggulu. Nebaza omwami Alozious Kwabufu olw’okunyamba mu ŋŋeendo zange zenatambula bwe nali nga noonya bwiino eyakola mu kitabo kino.\nNyongera okwebaza kattikiro w'ekika ky’ente omwami Zadok Muwulya olw’olukusa olwampeebwa okunoonya bwiino nga mujja mu kitabo kye ekiyitibwa "eyafaayo by'ekika ky'ente". Kno kwosa omukulu w’esiga eyansengekera emituba, enyiriri, empya n’enju mu siga lyaffe. Nebaza gavumenti ya saabasajja kabaka wa Buganda eyatuteerawo omukutu gw’eby’empulizigannya oguyitibwa www.buganda.com nga nagweyambisa mu kumanya n'okufuna ensibuko y’ebika mu Buganda .\nOkusingira daala, katwebaze kamala byonna mukama katonda eyankuuma, n’anuŋamya n’ampisa mu makubo omwali mujjudde enkuba eyalimu obuseerezi. Akasana perekettya wamu n’enzikiza. OIwo n’alyoka akusobozesa gwe omusomi wange okufuna bwiino ono newewaayo omusome ate use nekoyo amwetaaga.\nObubaka bw'omukulu w'esigaEdit\nBaganda bange, banyinaze, abaana n'abazukulu bange mwennamu siga, mbaniriza nnyo. Nga tutandika omulimu gw'okuwandiika ekitabo kino, twalowooza nti gujja kuba muyabayaba. . naye kaakano nkikakasiza nti omulimu gwageenda bukwaku.Ng'emisaanvu oba emiziziko, twafuna obuzibu muby'entambula. Simubya nsiimbi, wabula ol'embeera y'obudde eyakyukakyukanga. Naye wakati mubuvumu, twabivvunuka. Nga bwe twatwala obudde nga tunoonyereza, kyatuyaamba okumanya n'okufuna ebyafaayo ebiyakontana. Mu ngeri eno, netukakasa nti byetwafuna esiga lye byali byetaaga. Oluvanyuma lw'okukuŋŋaanya omulimu guno awamu mu buwandiike nga tweyambisa ebuuma bikalimagezi, kyaali kyamugaso nnyo okugusasaanya. Nga bw'ossoma ekitabo kino, jukiranga okukituusa ku muzukulu omulala. Okuyita mu kuwandiika ekitabo kino, twakirabamu omulamwa era nga kyamugaso okusiinga okutegekaanga enkuŋŋaana zokka. Mu nkuŋŋaana, tuba nabiingi eby'okwogerako wamu n'okutesaako. Kale ngagwe afunye ekitabo kino, nkusaba okukikuuma kigende mu maaso pakka ku bazukulubo. Mu nkola eno, lwetujja okusobola okukuuma ebyafaayo... George Kakulu\nNg’ensi bwejja ekyuka, nakiraba nga kitugwanidde okuwandiika ebitukwatako ng’ab’esiga lya Kagolo. Wakati nga ntalaaga olw’omulimu guno, nafuna endowooza bbiri okuva mu Bantu. Ng’emu egaamba nti bikumalira budde n’endala ng’eŋŋumya, wabula saaterebuka.\nNkizudde ng’abantu bangi ebintu by’okuwandiika babyebalamye. Ekintu kino nakirabamu obuzibu. Okugeza mu biseera bino, tokyayiinza kutuuza baana n’obabuulira ebyafaayo. Abasiinga bali mu masomero ga bisulo. Abalala bali ku gwakupakasa nsiimbi. Obudde obutono bwe baba bafunyewo, babukozesa mukunyumya birala. Ng’okumanya ani yaffa naani yazaala. Kyokka siinga ebintu by’oba obanyumiza obibawa mu buwandiike, kibabeerera kyangu okubisoma.\nNg’obugunjufu bwe bweyongedde, ebintu ebitawandiikiddwa abantu tebakyabikiririzaamu, yadde nga nebwebiba bituufu. Kale omusomi wange, faangayo okuwandiika era n’okwagala ekikaakyo. Mu nkola eyo, mwetunatambuliza Obuganda, netubutwala ku ddaala eriggya.\nEnsibuko y'ebika mu BugandaEdit\nOkujja kw'ebika wano mu Buganda buli muwandiisi akumanyi mu ngeri ndala. Naye bangi ku bawandiisi bagamba nti ebika byajja mu ngeri zanjawulo wano mu Buganda . Okusookera ddala ensi Buganda yayitibwanga Muwawa. Abantu abaagiberangamu nga bayitibwa 'Balasangeye’..Yatandikibwawo.Ssekabaka.Tonda..Kwaddako.bassekab-aka amakumi asatu mu musaanvu nga mwe mwali Ssebuko , Buganda , Bemba Sseguku, Buwumpya Bukokooma. Ggulu, Maganda n'abalala. Obufuzi bwabwe bwali bwesigamiziddwa ku bika. Ebiseera ebyo waaliwo ebika bitaano nga byebino, emamba, enjaza. engeye, enyange kuno kwosa n’olugave. Obufuzi buno bwakomekerezebwa nokutibwa kwa Bemba e Buddo. Olwo Kintu n’atandika enfuga empya.\nNate waliwo endowooza egamba nti ebika bibiri byajja byokka nga biva mu bitundu eby'enjawulo. Nga y’ente n’omutima. Okugeza Katongole Yajja n’ente okuva e Bunyoro. Bulondwa yava e Mangira n’ayitira ku mugga Mayanja wuuyo mu Bunyoro n’ente ya lubombwe, olwo n’aggukira e Magiri-Kyanamukaaka Buddu. Mugenyi yajja ng'alwana ntalo okuva mu Abysinia wuuyo mawogola azimbyeyo "bigo bya Mugenyi". N’atolontokera ddala ppakka mu Rwanda . Nayo n'aziimbayo ebigo. Oluvanyuma yakomawo e Buganda n'aguundira mu Buddu. Nenyonyi bwetyo yajjanga mubusoolesoole ppakka lweyaguundira mu Buganda .\nKintu ateberezebwa ukuba nga yalya Obuganda wakati wa 1314-1344. Yali musaale mukugaziya Buganda muby'enfuna, eby’obufuzi n'eby'buwangwa. Agambibwa okuba nga yali muganda wa Lukidi Mpuuga nga nyabwe ye Nyatoolo. Ebifa ku kitaawe tebimanyiddwa. Kyokka ateberezebwa okuba nga yali mutembeeyi eyo mu ludda Iwa Madi munsi eyayitibwanga Abbysinia nga kati ye Ethiopia . Mu kutuuka mu Buganba, yayitira mu nsizi ze Masaaba mu Bugisu. Mu Buganda , yatuukira Mangira mu Kyaggwe. Yajja n’ebika kumi nabisatu omuli engo, envuma, empindi. embogo. enjovu. ekkobe, envubu, empeewo, entalaganya wamu n’embwa..Kigambibwa ngali e Mangira, Kakooto Mbaziira yamusiigira mutabaniwe Kabengwa. Kintu nawa Kabengwa obuvunanyizibwa obw’okulunda enteze. Ente zaali nnyiingi. Kabengwa nazikwasa musajjawe Kisindewante. Wabula n’asigaza ente ya Kintu enjeru Kanyomu n’omwana gwayo ogwa Lubombwe. Lumu bwe yakama amata ga Kintu, abantu ab’omutima omubi nebagayiwamu omunyo. Naatya era n’alagira mutabaniwe Bulondwomu badduke. Enta enjeru n’omwana gwayo tebabireka. Olw’ente enjeru, baatya nti yaalibakwasa. Kwe kugisiba ku kikoligo. Webaagisiba nebayitawo ‘Ntenjeru’ n’okutuusa kati. Awo nebasomoka omugga Mayanja, nebesogga Bunyoro. Kaswiga ngali e Bunyoro, yatta ne Katongole omukago. Ne bwe baali bajja mu Buganda , bajja bonna. Oluvanyuma Kintu yatta Bemba m magezi ag’ekitalo e Buddo era nalya obuganda. Yatekawo enfuga empya nga yamirembe pakka na kakano, obuganda buli ku musingigwe. Waliwo endowooza eyogera ku bika ebyajja ne Ssekabaka Kimera okuva e Bunyolo. Kimera kabaka wa Buganda wakusatu. Agambibwa okuba nga yafuga Buganda wakati wa I374-1404. ebyafaayo by’obuwanguzibwe biviira ddala ku Ssekabaka Cwa Nabakka. Bwe lwali olwo, nga Cwa aweereza mutabaniwe ewa Winyi okufuna olufubanja. Bweyatuukayo, ng’asowagana ne Wanyana muka Winyi. Teyalwa, ng’addukayo wabula n’affiira mu kubo ng’akomawo era n’azikibwa e Sirinnya mu Busiro. Ekiseeta kyatuuka nga Buganda terina kabaka. Cwa Nabakka yaleka tazadde mwana mulala mulenzi. Awo Walusimbi ne Ssebwana nebakuuma Namulondo. Kyokka abantu nebatabaagala. Kwe kuwulira nti Kalemeera yaleka azadde omwana e Bunyoro. Tebaalwa nga bamutumya. Mu kutuuka e Buganda , Kimera yatuuka n'ebika asatu mu munaana. Era nga byebino ebimu kubyo, efumbe omutima akayozi, ekinyomo, entalaganya, enkerebwe, empologoma, ensenene, ekkobe, ab'obutiko, n'ebirala. Okumanya ebisinga ku bino oma ekitabo "bassekabaka ba Buganda ". Okuva Kimera lweyagataganya Obuganda ppakka nakati tebukutukanga. Okujjako Iwe bwali bujiddwawo Milton Obote mu 1966. Bwazibwawo Y.K. Museveni mu 1993. Omulangira Ronald Mutebi n’atuula ku ntebbe era n'afuuka Kabaka mu 1993.\nWabula kigambibwa nti ebika ebyo byonna, buli kimu kyajja kyeyungayunga. Ky’ov’olaba nti ente ezeddilwa nyingi naye nga zirina omufuzi omu. Kino kyatuukikako wakati mu kutta emikago. okukola endagaann wamu n’okuggataganyizibwa ba Kabaka.\nKatongole ajja e BugandaEdit\nEbyafaayo by’ekika ky’ente bingi nnyo era nga buli omu abimanyi bubwe. Okusookera ddala ente ezedirwa nnyingi nga zirimu emitendera gya njawulo. Gino gye mitendera okusinziira ku kitabo “ebyafaayo by’ekika ky’ente”. Waliwo ente ey’obusito ng’eno ewakka nga tewanayita naku mwenda ng’emaze okuzaala. Tetukirizibwa kunywa mata gaayo ffe ab’ente. Ente endala y’empuula oba eyakatosi nga ebeera n’eddiba nga liringa ebbumba. Waliwo ente enkuggu nga eno eba terina mukira. Waliwo ente ebeera n’olugongogongo nga lwa kawemba. Eno eyitibwa ente eya kayinda. Waliwo ente eya lubombwe nga yefananyiriza entulege. Kuno saaako ente eyekiganja, ngebeera n’ekinuulo ng’ekyaala ekimu kyeru ate ng’ekirala kiddugavvu. Kuno saako ente eya kaasa ngayo ebeera n’ebbala eryeru mu mutwe gwaayo. Abantu abamu bagamba nti ekika ky’ente kyajja ne kintu, ate abalala nebagamba nti kyaava Bunyoro. Ko n’abandi nebagamba nti kinansaangwa. Waliwo endowooza egamba nti Kintu ng’ajja mu Buganda , mu lugendo lwe ng’ali ne mugandawe Lukidi. Bwe batuuka e Mangira mu Kyaggwe, baayawukana era nebagabana abantu. Lukidi yalondamu ababe nga mwabo mwe mwali ne Kaswiga. Kiswiga yasenga ku kasozi Kyankere. Yazaalirawo abaana bangi nga mwe mwaali ne Lwekana eyamusikira. Nate Lwekana bwe yaffa, Wangi n’asika. Wangi n’azaala Katongole, Kagolo, Lwera ne Kalibbala. Abaana bano bonna baawesezanga ku mugga Lusamule nga ekiseera kino guli mu Ssingo. Katongole yeyasikira kitaawe Wangi.\nKatongole ng’afuuka muganzi nnyo eri omukama Kyebamba. Ebbanga bwe lyayitawo, Katongole n’asiigira omukama Kyebamba muwalawe ayitibwa Nakayijja. Enakku waayita meka?, omuwala nga yetisse ettu lya Mugema. Kino kyasanyusa Kyebamba olwa Nakayijja okufuna olubuto. Ekiseera eky’okuzaala bwe kyatuuka, Nakayijja n’azaala bulungi. Ebyembi omwana gweyazaala yali namagoye. Okuva edda n’edda nga Namagoye tayagalibwa mu nsi. Abamu baamuyitanga musambwa. Era ebiseera ebisinga yattibwanga oba n’akwekebwa okuva mu b’eŋŋandaze. Oluusi bweyaffanga, ng’ab’eŋŋandaze bokka nga bebamuziikako ate mu kyaama. Eky’okuzaala Namagoye, kyatiisa Kyebamba. Era kwe kuyita abalaguzibe bamuwe ku magezi. Bamugamba nti okuba omulamu, ateekwa okutuga omwana. Katongole, Nakayijja wamu n’ab’eŋŋanda ze bonna battibwe. Awo Katongole n’akoona ku baanabe, bakazibe wamu n’ab’eŋŋandaze badduke baviire ekibabu olwo lwe banaawonnya obulamu bwabwe. Katongole n’ab’eŋŋandaze nga badduka, batambulanga kiro eyo mu matta nsejjere baleme okulabibwa. Kale ŋŋaali bwezakaabanga, nga batandika okutambula. Kyokka emambya bwe yabanga tenasala, nga bekweka. Bino bye bifo ebikulu byebaasulamu. Bwe baava e Bunyoro, baasula Kagabo era abamu webamwawukanirako nebasigala awo. Bwe baava e Kagabo nebagenda baggwa e Lusiba nga wano Nakaddu weyasigala. Ebiro ebyaddako babimala Kawula, okuva awo baasula kisozi mu Gomba. Wano abaana ba Katongole abamu webaamuviirako nebagenda basenga e Buganga ekyomu Mawokota. Katongole n’abaasigala ku mugendo nebajja baggwa e Kankobe. Okuva awo baagwa mu Buddu. Wano baamannya nti tekyaali muntu n’omu abawondera. Awo kwe kunoonya webanaakuba ensisira zabwe. Buddu baamuyitamu, okugenda okwejukagannya nga bali mu kibira Teero. Mu Teero mwaalimu omugga nga munene ate nga gulimu ensonzi. Omugga guno gwakayanirwa enjuuyi bbiri; olwa Katongole n’olw’omutaka we Ssaango.\nBwe baalemagana, nebasalawo okukuba akalulu. Kwe kutegeka embaga y’omwenge okwaali n’abagoma. Buli luuyi lwasimbawo omuwala omu. Era buli luuyi lwasiimba amafumu ana. Nebagamba nti “anaazina n’amala yetuunga ku mafumu, anaaba awangulidde oluddalwe akagga”. Awo amazina negatandikwa okutyetyebulwa. Lukwanzi muwala wa Nembe eyali yesibye eddiba ly’ennyana mu kiwato kye ng’olubuto wamu n’ekifuba nga biri bweru. N’azina nnyo, neyetoloora amafumu emirundi enna. Awo ku mulundi ogwokutaano, ne yetuunga ku mafumu. Negamuyita mu kifuba n’avaamu omusaayi mungi, awo naffa. Ab’emizira n’eŋŋoma nebakuba okwo kwosa n’amakondeere nebafuuwa. Olwa Lukwanzi okutuwangulira omugga. Bwegutyo omugga negufuuka gwaba nte n’okutuusa kakano. Kyokka ye omuwala ow’e Ssaango yalemwa okugetungako, kuba yagatya.\nOmuwala bwe yayitanga mu Teero nga wante, abavubi nga bamuwa ensonzi nyingi. Nebweyabeeranga omuto ng’ali ku mabegga ga nyinna, nyinna bazimuwanga okutuusa lweyagambanga nti “mulekere awo ezo zimala zenayiinza okwetikka”. Singa baazimumanga, nga nabo tebakwasa.\nNga bamaze okuvvunuka byonna, Katongole yalonda ente enkuggu okuba omuziro ggwaffe. Ne ŋŋaali okuba akabiro kaffe. Olwo omubala neguvvuga nti “kigere kyante mwejja mwelinya. Mbadde ngaleeta omusumba aganywedde”. N’omulala negugamba nti “ekyuma nkiridde, n’omukimba ngulidde. Bwembirya, bwembiwoza, binsanga mu sasa”\nEnnono mu sigaEdit\nOkukulambulirako akatonotono, tuli bazukulu ba Namutale-kagalo muganda wa Katongole. Jjajjaffe Namutale-kagalo yava Bunyoro ne jjajjaffe Katongole. Olubereberye katongole nga yakava e Bunyoro, baali bassa kimu ne Kagolo-Namutale. Obuzibu bwajja bwebuti, nti nga tumaze okuva e Bunyoro, twaagwa ku mugga Kuziizi. Era netusiisira mu lusenyi lwagwo. Mu kisenyi kino twaazalirawo abawala babiri; omu nga ye Kuzizi nga tujukira omugga guno wetwasooka okusiisira. Ow’okubiri twamuwa erya Namaganda olwokuba nti twaali tumaze okuva e Bunyoro nga tuzze e Buganda . Mu kiseera kino twagwamu ekirwadde ekisonde. Kisonde linnya lya Lunyoro eritegeeza kabotongo. Kabotongo owabwe yali akubya omuntu omabwa nafanana ng’omugenge. Ekirwadde kino ebyembi kyakwata Bantu abaali mu lusiisira lwa Namutale. Katongole n’alondamu abantu mu lusiisira lwa Namutale abaali batanalwala kirwadde kino ekisonde. Era nga bekwatira mu lwa ngabi okwewonya ekirwadde ekisonde. Bwatyo jjajjaffe Katongole bweyayawukana ku jjajjaffe Kagolo-Namutale. Bwatyo jjajjaffe Katongole nadduka mugandawe Kagolo-Namutale olw’ekirwadde ekisonde. Mu kugenda, yagenda n’abaana wame n’abazukulu ba Namutale-kagalo era mu mikwesese gyonna Katongole gyeyayitamu, yaggukira Bijja. Bijja kati erinnya baalikyusa bayitawo Bikira nga kirirannye Kyotera mu Buddu. Era weyasiisirira ddala, n’okuziikwa n’aziikibwa awo. Mu lusenyi kumpi n’omugga Kuzizi, Katongole weyaleka Namutale-kagalo. Katongole bwe yali agenda, yaleka atuumye enju ya Namutale abasonde nga mw’otwalidde abaanabe abaasigala, wamu n’abazukulu . Olwo enda ya Namutale-kagalo n’eyitibwa ekika ‘ky’abasonde’. Kale Namutale n’azaawa obutaddamu kuwuliza Katongole mugandawe. Olwokuba nga yali ayabuliddwa Katongole, nga n’ekika ky’ente kimuvuddemu. Kwe kwefunira ekika ky’abasonde. Nga wayiseewo ebbanga eggereko, jjajjaffe Namutale n’abantube bonna, baawona ebisonde. Awo kwe kuva mu lusenyi lwomu Kuzizi nebatambula nga beyongerayo. Mu lugendo lwaffe, twagukila Lwange ekyomu Mawokota ew’omutaka ow’effumbe. Bweyatulaba, n’atwaniriza era n’atutwala mu makaage. Oluvanyama, Namutale yanyonyola omutaka w’effumbe engeri gyetwawonamu omukama Kyebamba ow’e Bunyoro. Yamunyonyola olugendo lwonna, n’engeri Katongole gyeyamujjako abaanabe n’amuleka ku mugga Kuziizi mu lusenyi oluvanyuma lw’okulwala ekirwadde ky’ebisonde. Namutale n’asaba omutaka w’effumbe batte omukago. Omutaka teyali mubi, nga batta mukago.\nMpozi omukago lwe luganda olugunjibwawo wakati w’abantu babiri beppo n’okusiingawo nga ba bika bya njawulo. Mu mukago mubaamu endagaano egamba nti “ebibyo bye byange, n’ebyange bye bibyo, abantubo baba bange, n’abange baba babo”. Kale gweegwo omukago mu bumpimpi. Omukago guno Namutale gweyatta n’omutaka w’Effumbe, gwaletera abamu ku baana n’abazukulu okusala eddiiro nebadda mu kika ky’effumbe. Wano nga tuli e Lwanga, twazaalirawo omwana omuwala ayitibwa Kalima muwala wa Bulojje, omwanawe omubereberye.\nBwe waayitawo ekiseera, bakazi ba Namutale, abaana wamu n’abazukulu b’abaanabe nebegugunga nga baagala Namutale-Kagolo agende anoonye abaana babwe abageenda ne Katongole. Namutale kwe kulagira abantube basibe ebintu byabwe bagende banoonye abantu babwe abaali bagenze ne Katongole. Awo kwe kusitula. Bwe baali mu lugendo, baagendanga babuuzabuuza oba waliwo eyali alabye ku Katongole. Abantu nga babagamba nti Katongole ali Ssese mu biziinga. Mu kiro ekyo nga bagenda, Namutale-Kagolo mweyafiira olw’obukulu mu myaka. Ebisigala bye nebiziikwa e Ssentema-Lwanga mu Mawokota. Bulojje ye yasikira kitaawe Nmutale-Kagolo era n’akulembera ekibinja ky’abantu nebalamaga olw’e Ssese. Wabula baba bagenda, mukazi wa Bulojje n’alumwa olubuto. Kwe kukutamako ku kasaka ,ebyaddirira kwali kuzaala. Omwaana gweyazaala kwe kumutuuma erinnya Nabisaka. Mu linnya lino mwe muvva n’erinnya Nasaka, abaganda be baalikyuusa bwe baali baagala okutereeza olulimi oluganda. Oluvanyuma beyongerayo n’olugendo lwabwe.\nBwe batuuka ku nyanja Lweru/Nalubaale oba giyite (Lake Victoria) , nebalinnya obwato nebagolomola mu bizinga by’e Ssese. Bagukira wa Mukasa nebamweyanjulira, naye n’abaaaniriza. Era n’abawa omutala. Nga wayiseewo akabanga, Mukasa yawasa muwala wa Bulojje Kalima. Kalima ono yayongerwako erinnya lya ‘Kabulojje’ olwo naaba nga ye Kalima-Kabulojje. Twasiisira ewa mukodomi waffe Mukasa. Ebanga nga liyiseewo, Kalima-Kabulojje yalima nnyo era ng’okulima kwe kwatikirivvu mu Ssese. Mukasa n’asanyuka nnyo olwa mukaziwe okuba nga mulimi bwatyo era kwe kwogera nti “omukazi ono alimye omusiri ogulinga enyanja”. Enjogera eno yagendera ddala mu maaso nabuli kati naddala mu bitundu by’e Kiziba nga bagamba nti “ kalima kabulojje akalimira obusiri nkenyanja” Ebanga nga liyiseewo, netusiibula mukodomi waffe Mukasa era netwabulira obuko nga Katongole tetumulabyeeyo. Wano Bulojje yali ne mugandawe Basaaya n’abaana babwe wamu n’abalala. Awo kwe kujja e Kiziba, kubanga e Ssese gye baali batulagiridde, Katongole teyaliiyo.\nKiziba ggwanga lya ‘Bantu group’ nga bayitibwa Baziba n’olulimi lweboogera luyitibwa Luziba. Basangibwa mu maserengeta g’enyanja Nalubaale/Lweru. Bwe twali tujja twagukira ku kaalo akayitibwa Buwanga. Bulojje naye ebirwadde byaali byaamukosa nnyo olwo kwosa eŋŋeendo enyiingi zeyatambula, tezamulekera bulamu. Awo n’alwala nnyo era n’affa, Basaaya mugandawe n’amusikira. Mu mirembe egiyise, omuntu bweyafaanga nga mugandawe y’amusikira. Basaaya kyeyava asikira Bulojje. Basaaya tamanyiddwako byafaayo bingi, wabula amanyiddwa ng’ow’omutuba. Basaaya teyamala banga ggwanvu naye n’affa. Ddamulira omwaanawe n’amusikira. Ekyaletera Ddamulira okusikira Basaaya, kwekuba nga baganda ba Basaaya bonna baali bamaze okuffa.\nBwe lwali olwo nga wabaawo omulangira mu bwakabaka bw’ekiziba eyali agenzeeko mu bizinga bya Nalubaale. Bw’atuuka ku kiziinga Busungwe, ng’asisiinkanawo Semawule. Semawule n’amufumbira emmere. Omulangira bweyalyako, n’awomerwa. Bweyali ng’agenda, yamusuubiza nti bwendiwangula eno gyeŋŋeenze bwendiwangula ndikunona. Oluvanyuma omulangira ono yawangula era n’amunona. Yamuwa ekyaalo Bukwale omwo mweyavanga n’agenda amufumbira emere. Semawule yazaala Kayondo ne Wangi. Wangi n’azaala Damulira. Omulangira ono yatuuka naafa. Ne Ddamulira n’asenguka okuva e Bukwale n’adda e Buwanga.\nAbantu nebategeeza omulangira kibi kalanda mutabani wa bulungu I kabaka w’ekiziba. Nti e Buwanga wazuseeyo abanyoro bamanyi okufumba okusinga abaffe e Kiziba. Kibi Kalanda n’abuuza nti “ bamanyi okufumba akatogo wamu n’emmere ey’eminwe ng’eyeno e Kiziba?” Kwekumugamba ng’abanyoro bwe bateeka eby’okulya okusiinga Abawaya b’e Kiziba bonna. Awo kwe kutuma ababaka okujja e Buwanga. Era nebatugamba nti “omulangira n’abagonza” ekitegeeza nti “abaagala”. Jjajjaffe Ddamulira kyeyava agenda ew’omulangira kibi Kalanda. Kale bweyatuuka mu maaso g’omulangira. Omulangira n’amubuuza ebibuzo naye nga Ddamulira tamanyi Luziba. Ddamulira n’amuddamu nti “mpozzi yogera n’omwana wange ono Kagolo”. Awo Kagalo n’anyumya n’omulangira kubanga yali amannyi Oluziba. Ekyamuyamba, kwe kuba nga yajja mu Buwanga nga muto, kyeyava aluyiga. omulangira kwe kubuuza Kagolo nti “omannyi okufumba emmere ay’akatogo?” Kagolo naddamu nti “kitwayitu tukyumba muno okukira n’abawaya bawe” Omulangira n’aseka namubuuza nate nti “n’osinga abaziba” Kagolo n’amuddamu nti siyinzi kukulimba”. Awo Kibi Katanda namubuuza nti “mwavaawa” Koye nti “twava Bunyoro”. Omulangira n’amubuuza nti “nsonga ki eyabajjayo?”. Awo Kagolo n’amunyonyola nga bwe byatambula nga bajjajjaffe bava e Bunyoro. Awo KibiI n’abagamba baddeyo e Buwanga, amangu ddala nga wayise ebiro binna, mujja kujja munfumbire. Enaku nnya tezaalwa nezituuka. Ddamulira n’abamu ku baanabe nga bajja ew’omulangira n’obutamu bwabwe, buli bwe bafumbirangamu obulo bwabwe mu ŋŋeendo zaabwe zonna tebabuleka mabega. Awo omulangira n’abaaniriza era n’abayingiza mu kisakaate kye. Abaziba abaali bamufumbira baagaana Ddamulira okufumbira mu butamu bwe, nga baagala afumbire mu bwabwe. Kyokka Ddamulira n’abaziyiza ng’alowooza bayiinza okumukola obubi. Era n’agamba Kagolo nti “mufumbe mu zaffe”. Awo ng’Abaziba bawakana nnyo. Era nga baagala n’okuteekawo olutalo. Kagolo ye olw’okuba nga yali amanyi olulimi lwabwe, kwekugenda n’aloopa omusango ew’omulangira. Omulangira n’ayita enjuuyi zombi era nebawoza. Okukakkana, ng’omusango gusinze Baziba. Kagolo nga yeyanza mulangira olw’okusala obulungi omusango. Awo nga baddayo mu fumbiro kufumba, era nga baletera omulangira emmere. Bweyalyako, ng’akungiriza obuwoomi bw’emmere ng’alangirira nga bwajjanga okulya emmere y’abanyoro. Awo kwe kugoba abaziba bonna abaali bamufumbira.\nAbaziba nga bamaze okugobwa mu kisakaate, baakwatibwa obuggya eri Ddamulira. Kwe kugenda ewa kabaka bulungu I ne baloopa, nga bamugamba nti “omwanawo Kibi Kalanda ajja kukutta alye obwa kabaka bwo. Kubanga asomokka enyanja n’ebigere nga tewali lyaato”. Kituufu omulangira yateranga okusomoka enyanja n’ebigere n’atuuka gyeyayaggalanya. Kabaka BulunguI eby’abaziba yawuliramu eky’okumujjako obwa kabaka bwe era neyeraliikirira. Kwe kutumira Kibi Kalanda ababaka okumugamba ave mu nsiiye. Era ababaka ebigambo ebyabatumwa babituusa bulungi eri omulangira. Kwe kumugamba nti “ siba ebintu byo byonna ove mu nsi ya kitaawo, ogende gy’oyagala yonna. Kubanga akugobye”.\nBwatyo Kibi Kalanda ng’agamba bantube budduke, bagende gyebaligwa, gyebaliggwa. Ng’agamba ne Kagolo nti “namwe musibemu ebyamwe twabulire kiziba kubanga kitange angobye munsiiye”. Kale Ddmulira n’abantu be ewabwe e Buwanga tubaddayo kubasiibula. Bwe batyo bwebaava e kiziba ng’omulangira abakulembedde. Bweyagoba ku mwalo e Ddimo mu Buganda n’alaba olusozi nga kuliko ekibira. Bweyayingira mu kibira, n’alaba nga mulimu etaka ejimu nga duungi n’okusinga n’ely’ewabwe e kiziba, kitaawe gyeyamugoba. Awo kwe kugamba basajjabe nti “wano wensiimye era buno bwe butaka bwange wamu n’abazukulu bange. Kale n’okutuusa kati obutaka bw’esiga lya Kibi Kalanda ow’engabi enangira ye Kiziba. Abasajja b’omulangira bwe baali basiisira, nga Ddamulira atudde butuuzi, ng’eno Kagolo n’abaanabe bali ku mulimu gwabwe, ogw’okufumbira omulangira akatogo. Obutakulwisaayo nga simenye kawonvu na kagga, awo newayitawo emyaka ng’ebiri oba esatu egy’ekizungu. Newajja omuntu n’abanyumiza enaku gy’ayiseemu. Omusajja ono yali munaku ng’emese yomu Kereziya. Omusajja oyo n’anyumiza Kibi, Ddamulira ne Kagolo mutabeniwe ebigambo ebyasanyusa Ddamulira byebiibyo ebyabazaawula ye n’eŋŋandaze bonna. Ddamulira kwe kumubuuza ekyaalo gye yali abeera. mpozzi okukwongera okukubugumya ku bwongo, Buddu yonna yali Bunyoro nga n’abantu baamwo Banyoro. Naye Ssekabaka Jjunju eyafuga obuganda wakati wa 1754-1764, n’aliwangula ng’ayita e Kiganda. yateekamu omwamiwe Luzige ow’endiga abe pokino.\nOmusajja n’amuddamu nti “mbeera mu Bagabo b’e Mulema abaweesi” Ko Ddamulira nti “erinnya ly’omuweesi yaani?”. Ko ye nti “ye Lwegaba alina ne bagandabe Lukyamuzi ne Nakana”. Ddamulira kwe kuva weyali attudde kuba yali amaze okuzaawuka. Ddamulira n’ategeerera ddala nti bebaabo bagandabe ne bajjajjabe. Ddamulira n’alekka Kagolo ne banne e Ddimo n’agenda n’oli omusajja. Bwebatuuka e Mulema, ewa lwegaba, ng’amusanyukira. Awo Lwegaba kwe kuyita Nakana e Birongo. Ddamulira kwe kubabuuza nti “jjajjafe Katongole ali Luuyiwa?”. Ko bo nti “yafiira Bijja” (Bijja ekiseera kino ye Bikira) obulwadde bwa kawumpuli. Oluvanyuma Ddamulira n’asiibula n’akomawo e Ddimo ewa Kibi Kalando mukamaawe. Nga wayise emyezi ebiri, n’asiibula Kibi Kalanda. kwekujja n’atuuka mu katala nga kaliko akabira n’azimba, era n’abeera awo wamu ne Kagolo n’abaanabe abalala. Ng’amaze okuziimba, yagenda e Buwanga gye yali alese bakazi babwe wamu n’abaana babwe n’abanonayo. Kyokka abakulu abaali bawasiza,baasigalayo. Ddamulira n’aberera ddala mu kaalo ako.\nAbantu abajjanga okumulaba nga bagamba nti tugenda wa Ddamulira. okuva olwo akaalo nga kafuna erinnya ‘Ddamulira’ nga mukama waako n’okutuusa ku mulembe guno. Ddamulira bweyalaba nga waali wafunze nga takyalina waalima n’abaanabe, kwekusalawo okugenda anoonye awagazi nga wajjimu kuba akaalo Ddamulira kaali kakalu emmere nga tedda bulungi. Ddamulira kwe kulengera omutala Kyamiiru. Bweyagulambula, nga mulungi akukamala. Etaka nga jjimu ate nga dungi. Omutala guno gwali guliraanye enyanja Lweru oba Nalubaale. Kyamiiru aliranye obwalo Ddamulira, Nabitaka wamu ne Kiwumulo. Bwatyo Ddamulira kwe kutandika okulima omutala Kyamiiru. Lumonde bweyasaako wamu n’ebitooke nga bikuze, kwekuddayo e Ddamulira n’alagira abantube basibe ebyabwe. Awo nebajja e kyamiiru. Bwatyo Ddamulira n’abeerera ddala mu Kyamiiru era n’afuuka mutaka waakwo. N’azaawuka era n’agenda alabagane n’oluganda lwe. Yasooka kulaba Lwegaba ne Nakana e Bironge. Awo n’addako Kayabula e misonzi, n’alaba Wangi e Mulema, Kamuli e Kyatokoolo, n’alaba Lukyamuzi e Kabanda. kwekubategeeza nti tuzaawuse era tuzze mu kika kyaffe eky’ente. Kati tuzeeyo mu kika kyaffe eky’ente eteriiko mukira. Ddamulira bwatyo bweyamala okuzaawuka, n’adda mu kika kye, n’afuuka ow’ente. Nate n’addamu okuyitibwa omugabo oba omukooza nga bwe yayitibwanga e Bunyoro. Ddamulira n’abeera e Kyamiru okutuusa lweyaffa. Omulambo gwe nebaguzaayo e Buwanga mu Kiziba ku butaka bwe obwasooka. Omwaanawe kagolo n’amusikira. Bwatyo Kagolo naddukanya omutala Kyamiru. Awo kwe kutandika okunoonya omukazi. Teyalwa ng’agenda ewa Balukake e Buliro ayogereze omuwala Matwale. Bwatyo Kagolo n’awasa Matwale omuwala omusiita muwala wa Balukake. Balukake yali mugagga era nga mutaka mulyambidde. Teyalwa ng’abeera lubuto, kwekuzaala omwaana omulenzi n’amutuuma erinnya bugala. Ddamulra yazaala n’abaana.\nObulombolombo bye bintu ebigobererwa okuva ku bajjajjaffe ppaka ku bazukulu. Ebintu bino ziyiinza okuba empisa oba emirimu. Bikuumibwa butiribiri obutasobezebwa nga nabuli abisobya aba akoze eky’omuzizo. Obumu ku bulombolombo mu siga lyaffe mwe muli;\nOkuva edda nga tetulya nte nkuggu wadde okunywa amata gaayo. Omwezi bwegwabanga gwakagabo, nga tetulya kyaggulo. Siinga gonja oba etooke lyassanga nga telirina mpumumpu, mu siga lyaffe tetwabiryanga. N’ettu ly’emwanyi singa lyasibbwanga newabulako akaayi akayiseeko, eryo lyaliinga muziro.\nNate ku ludda lw’emizizo mu siga lyaffe mwe muli;\nAbazukulu bonna mu siga lyaffe, tetukirizibwa kuwasaŋŋana. N’omuwala okufunira olubuto ku lujja kyamuzizo mu siga lyaffe.\nMu siga lyaffe tusobola okubbula amannya ag’engero naye ag’esiga n’ag’ekika tetugabbula.\nMu mikolo gy’okwabya enyiimbe, tetukirizibwa kwabizaawo lumbe kwolwo omuntu lw’afudde oba nga tanaziikwa. Emikolo gy’okumala abalongo, n’ebikwatagana ne lubaala nga mw’otwalidde okusamira, mu siga lyaffe bikolebwa bampya oba nyiriri abo abakwatibwako sosi mituba oba esiga lyonna.\nEmituba mu sigaEdit\nJukira ku ntandikwa nga bwetulabye nti okunoonya ebyafaayo sikinaba kintu kyanga, kale nange okuzuula emituba egiri mu siga lya Kagolo tekyamberera kyangu olw’ensoonga nti abantu abamu benatuukangako, tebaasobola kumpa bye nali netaaga nga bikwata ku siga lyaffe lino erya Kagolo. Kale bw’osanga ng’amutuba mwova siguwandiseeko, tokitwala bubi, wabula tegeeza omukulu w’esiga tulongoseemu wetuba twawaba.\nOMUTUBA GWA BUGALAEdit\nBugala mutabani wa Damulira nga nyina ye Matwale.\nBugala ng’akuze, yazaala omukazi ayitibwa Kasangirwa. Yagenda ku muganga n’amuwa eddagala eryaleetera Kasangirwa okukoma ku Nakate omwana gweyazaala omu. Oluvanyuma bugala yagenda ku mandwa n’afuna eddagala era n’azaala abaana bangi. Waayitawo ebbanga ddene , Bugala naafa. Omulambo gwe neguziikibwa e Kyamiiru. Era yeyasooka okuziikibwa e Kyamiiru. Bwatyo Semwanga mutabaniwe n’amusikira. Ssemwanga teyayitimuka nnyo engeri gye yali omwavu ate nga yali mulenzi muto. Yaffa tazadde mwana kuba yali muwuulu. Ne nyina yali mukazi munyage. Oluvanyuma Victor Kitungulu yamusikira nga naye nyina yali munyage. Oluvanyuma twava e Kyamiiru mu 1907 olwa mongoota. Nange e Kyamiiru wetwatuukira nalabawo mu 2008 naye nga tewakyaali muntu yenna nga kati bibira by’olaba byokka.\nOMUTUBA GWA BISAAYOEdit\nBisaayo bwe yava e Kyamiru n’asenga e Nkoma nga kati kiri mu ggombolola Kyanamukaka. Bisaayo teyalwa ng’azaala abalongo. Bisaayo agambibwa okuba nga yawangaala nnyo. Oluvanyuma yaffa olw’agalwadde okwo saako n’eŋŋendo empanvu zebatambula tezamulekera bulamu. Mutabaniwe Basiga n’amusikira. Basiga yazaala Kipande, Zakalia Bakulumpagi, Kagumira, Ntate I, Lutaya wamu ne Nsibuka e Kijonjo. Basiga ye yafiira Gulama. Basiga yasikirwa muzukuluwe Vicitoro Mitiabala. Mitiabala yasikirwa mutabaniwe Yozefu.\n==OMUTUBA GWA KYEKUZA ==\nKyekuza yali mutabani wa Wangi. Kyekuza agambibwa okuba nga yazaala abaana bangi. Ye teyawangaala nnyo wabula naye yaffa mangu. Mutabaniwe ayitibwa Isiŋoma n’amusikira. Isiŋoma mu baana beyazaala mwe mwali ne Muyaza era ye yamusikira. Olwo ye Muyaza ng’amaze okufa, yasikirwa Lutwaala. Lutwaala ng’amaze okuffa, waayitawo ebanga egereko, ng’olumberwe terunaabizibwa. Wabula oluvanyuma lwayabizibwa era Ssengooba mutabaniwe n’amusikira. Sengooba yasikirwa Luka Kayiruki. Oluvanyuma, Luka Kayiruki yasikirwa muzukuluwe Kiyimba kuba weyaffiira nga batabanibe bonna bamaze okufa.\nOmutuba gwa KadomaEdit\nBino byenasobola okuwandiika ku mutuba guno nga byampeebwa omwami galwoko julius. Eno y’ensikirano yaagwo. Kadoma ng’amaze okuffa, yasikirwa Miyingo. Miyingo n’asikirwa Namunye. Oluvanyuma Namunye yasikiurwa Ssempogo. Bano be baana n'abazukulu abava mu mutuba gwa Kadoma.\n1:Ssemusambwa yazaala Bagenda, ye nazaala Zuluzansi, muwuulu, Yozefiina ne Kasajja.\nKasajja Adrian yazaala abaan banji nga bebano wamanga;\nLwanga paul yazaala bano\nLukyamuzi Edward omwana wa Kasajja Adrian bano bebaan beyazaala;\nYowakimu Bazitya omwana w a Nkambwe bano be baanabe;\nLuka Baanabakintu Lwebuga yeyazaala;\nGaluwoko julius bano beyazaala;\nEnyiriri n'empya mu sigaEdit\nEno y’entegeka eyakolebwa abagenzi Kakulu Gyagenda ne Genatio Gyagenda abaaliko abakulu b’esiga lya Kagolo. Yawandikibwa era neterekebwa muzukulu wabwe Bulojje Y ow’e Kajjwa. Ekubiddwa mu kyaapa nga tekyusidwakyusidwa Basaaya Rocks peter. Olukiiko luno omulamwa gwaalwo gwaali gwa kutereeza Nyiriri mu siga.\nNga bwetwaalaba engeri gye twajjamu mu Buganda , kankulambulire abantu abaava e Bunyokro. Bulojje ne Kiyimba nga Nkonjwe kitabwe yasigalayo e Bunyoro. Bo mu kujja bajja n’abaana babwe babiri; Kayondo ne Ssemawule. Mu kujja kwabwe batukira Lwanga mu Mawokota. Wano balwawo. Mu kiseera ekyo, kabaka n’atuma Bulojje e Ssese okunonayo (damula) effumu erikuuma Obuganda. Bweyatuukayo, n’azaayo omusango, era n’akomawo e Buganda . Kabaka kwe kumugoba nate addeyo e Ssese. Bweyatuuka, Mukasa n’amuwa ekyaalo Nkoma olwo ye n’akituuma Bulima. Ekiseera kino yali amaze okuwa Mukasa muwalawe Kalima. Mugandawe Kiyimba yasigala e Lwanga mu Mawokota webatuukira. Bulojje n’aberera ddala e Ssese. Mutabaniwe Ssemawule n’amulekawo, n’agenda ku kizinga Busungwe okuvuba. Ssemawule yazaala Kayondo wamu ne Wangi. Wangi olwo n’azaala Ddamulira. Ddamulira n’agenda asenga ku mutala Kyamiru. Ddamulira yazaala Kagolo, Kiwuka ne Bemba. Kagolo yazaala owaana omu Bugala.\nEkitabo kino kiwandiikiddwa Basaaya Rocks Peter, nga kikwatagana n’ensibuko y'esiga lya Kagolo mu kika ky’ente. Alaga engeri ebika gye byajjamu wano mu Buganda ; Akunyumiza engeri Katongole gyeyagobwa mu Bunyoro, n’okujja kwe mu Buganda . Bwatuuka ku siga lya Kagolo, akulambululira engeri Kagolo Namutale gyeyayawukanamu ne mugandawe Katongole. Engeri gyebagendamu e Kiziba wamu n’e Ssese. Oluvanyuma kagolo gyeyafunamu obutaka e Kyamiru. Omuwandiisi akunyonyola emituba ebyafaayo byagyo n’abagikulira. Anyonyola ensikirano y’esiga okuviira ddala ku Kagolo Namutale. Amaliriza n’amannya agatumibwa mu siga lyokka. Omuwandiisi yasomera mu Kalisizi P/S Lwengo-Masaka. Gyeyava n’asomera mu Shimoni Demonstration School . Emisomo egya waggulu yagisomera mu Kako’s High School, Bweyogerere-Wakiso. neku Our Lady Consolata sss, Kireka-Kampala. Muyivu nga yasomera mu tendekero lyeby’obusuubuzi e Nakawa nafuna diguli mu BaBA. Basaaya (talk) 20:06, 20 Gwakkuminogumu 2016 (UTC)\nBino bigyidwa ku "https://lg.wikipedia.org/w/index.php?title=Esigalyakagolo&oldid=23052"\nLast edited on 23 Gwamusanvu 2017, at 20:51\nLuno olupapula lwasemba okukyusibwamu ku 20:51, 23 Gwamusanvu 2017.


Bukedde Online - The Bombers egenze tewera\nThe Bombers egenze tewera\nBasena akomyawo Luwagga Kizito\nAba Bombers ennyonyi ebalese lwa kutuuka...\nTTIIMU y’eggwanga ey'ebikonde ‘The Bombers’, efuuyirira kanywe ereme kugobwa mu mpaka za 'World Boxing Championships' olw'okugenda nga tetuukirizza bisaanyizo.\nMuramagi (ku kkono) ne Galiwango (amuddiridde), nga bakwasa kapiteeni wa The Bombers, Kakande bendera\nBya Fred Kisekka\nThe Bombers yasitudde eggulo, okwolekera ekibuga Hamburg mu Girimaani ewagenda okuyindira empaka wakati wa August 25 ne September 3, kyokka nga tetuukirizza bisaanyizo ekibiina kya AIBA, ekitwala ebikonde mu nsi yonna, bye kyassaawo.\nAIBA yalagira buli ttiimu egenda mu mpaka zino, ng'erina abazannyi abali wakati w'omu n'abasatu, okutwala abatendesi bana, omukungu ku lukiiko lw'ekibiina olufuzi, maneja wa wamu n'omusawo.\nUganda eyakiikiriddwa Muzamir Kakande (welter), David Ayiti (Super Heavy) ne Geoffrey Kakeeto (Bantam), yabadde erina okugenda n'ekibinja ky'abantu 11, kyokka yafunyeeko tikiti mukaaga zokka. Bwetyo yatutte abazannyi, abatendesi babiri (Patrick Lihanda ne Tonny Ssekabira) wamu n'omwogezi w'ekibiina ekitwala omuzannyo guno mu ggwanga, Fred Kavuma, eyagenze nga maneja.\nKu Lwokutaano, ssaabawandiisi wa NCS, Nicholas Muramagi ne Zubair Galiwango eyakiikiridde Ssentebe w'akakiiko kano, Bosco Onyik, baasiibudde ttiimu mu butongole ne bagiwa bendera y'eggwanga ne bakuutira abazannyi okwekkiririzaamu basobole okuwangula emidaali.\n‘The Bombers’ yasembye okwetaba mu mpaka zino mu 2015 e Qatar era ku mulundi ogwo, Rodgers Ssemitala, Hassan Abdul ne Fazil Juma be baakiika.\nAyub Kalule (zaabu) ne Joseph Nsubuga (kikomo) be bokka abaali bawangulidde Uganda emidaali mu mpaka zino mu 1974 e Cuba.


Ekigendererwa kya Katonda eri Ensi Kye Kiruwa? - Omukutu Omutongole ogw’Abajulirwa ba Yakuwa ku Internet\nDdala Kino Kye Kyali Ekigendererwa kya Katonda?\nESSUULA ESOOKA Amazima Agakwata ku Katonda ge Galuwa?\nESSUULA EY’OKUBIRI Baibuli—Kitabo Ekyava eri Katonda\nESSUULA EY’OKUSATU Ekigendererwa kya Katonda eri Ensi Kye Kiruwa?\nESSUULA EY’OKUNA Yesu Kristo Y’Ani?\nESSUULA EY’OKUTAANO Ekinunulo—Kirabo kya Katonda Ekisingayo Obulungi\nESSUULA EY’OMUKAAGA Abafu Bali Ludda Wa?\nESSUULA EY’OMUSANVU Essuubi Ekkakafu Erikwata ku Baagalwa Bo Abaafa\nESSUULA EY’OMUNAANA Obwakabaka bwa Katonda Kye Ki?\nESSUULA EY’OMWENDA Ddala Tuli mu “Nnaku ez’Oluvannyuma”?\nESSUULA EY’EKKUMI Ebitonde eby’Omwoyo—Engeri Gye Bitukwatako\nESSUULA EY’EKKUMI N’EMU Lwaki Katonda Aleseewo Okubonaabona?\nESSUULA EY’EKKUMI N’EBBIRI Okweyisa mu Ngeri Esanyusa Katonda\nESSUULA EY’EKKUMI N’ESSATU Okutunuulira Obulamu nga Katonda bw’Abutunuulira\nESSUULA EY’EKKUMI N’ENNYA Engeri y’Okufuulamu Amaka Gammwe Amasanyufu\nESSUULA EY’EKKUMI N’ETTAANO Okusinza Katonda kw’Asiima\nESSUULA EY’EKKUMI N’OMUKAAGA Nywerera ku Kusinza okw’Amazima\nESSUULA EY’EKKUMI N’OMUSANVU Tuukirira Katonda ng’Oyitira mu Kusaba\nESSUULA EY’EKKUMI N’OMUNAANA Okubatizibwa n’Enkolagana Yo ne Katonda\nESSUULA EY’EKKUMI N’OMWENDA Weekuumire mu Kwagala kwa Katonda\nEBYONGEREZEDDWAKO Erinnya lya Katonda—Enkozesa Yaalyo n’Amakulu Gaalyo\nEBYONGEREZEDDWAKO Obunnabbi bwa Danyeri Kye Bwogera ku Kujja kwa Masiya\nEBYONGEREZEDDWAKO Yesu Kristo —Masiya Eyasuubizibwa\nEBYONGEREZEDDWAKO Amazima Agakwata ku Kitaffe, Omwana, n’Omwoyo Omutukuvu\nEBYONGEREZEDDWAKO Ensonga Lwaki Abakristaayo ab’Amazima Tebakozesa Musaalaba mu Kusinza\nEBYONGEREZEDDWAKO Eky’Ekiro kya Mukama Waffe—Omukolo Oguweesa Katonda Ekitiibwa\nEBYONGEREZEDDWAKO Ddala Abantu Balina Omwoyo Ogutafa?\nEBYONGEREZEDDWAKO Amagombe (Sheol ne Hades) Kye Ki?\nEBYONGEREZEDDWAKO Olunaku olw’Okusalirako Omusango—Luzingiramu Ki?\nEBYONGEREZEDDWAKO 1914—Omwaka Omukulu Ennyo mu Bunnabbi bwa Baibuli\nEBYONGEREZEDDWAKO Mikayiri Malayika Omukulu Y’Ani?\nEBYONGEREZEDDWAKO Okutegeera “Babulooni Ekinene”\nEBYONGEREZEDDWAKO Yesu Yazaalibwa mu Ddesemba?\nEBYONGEREZEDDWAKO Twandikuzizza Ennaku Enkulu?\nBISOME MU Afrikaans Albanian Amharic Armenian Assamese Australian Sign Language Aymara Bambara Baoule Basque Bengali Bicol Bislama Bissau Guinean Creole Boulou British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chin (Hakha) Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rican Sign Language Croatian Czech Dangme Danish Drehu Dutch Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language French French Sign Language Ga Galician Garifuna Georgian German German Sign Language Greek Greenlandic Guarani Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Japanese Japanese Sign Language Jula Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lamba Laotian Latvian Lhukonzo Lingala Lithuanian Low German Lucholi Luganda Lugbara Lunda Lunyankore Luo Luswayiri Luswayiri (Congo) Luteso Lutoro Luvale Luwalabu Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexican Sign Language Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Russian Russian Sign Language Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nEkigendererwa kya Katonda eri olulyo lw’omuntu kye kiruwa?\nKatonda asoomoozeddwa atya?\nObulamu ku nsi bulibeera butya mu biseera eby’omu maaso?\nEKIGENDERERWA kya Katonda eri ensi mazima ddala kirungi nnyo. Yakuwa ayagala ensi ejjule abantu abasanyufu era abalamu obulungi. Baibuli egamba nti “Katonda [y]asimba olusuku mu Adeni” era “n’ameza…buli muti ogusanyusa amaaso era omulungi okulya.” Oluvannyuma lw’okutonda omusajja n’omukazi abaasooka, Adamu ne Kaawa, Katonda yabateeka mu lusuku olulungi era n’abagamba nti: “Mweyongerenga mwalenga mujjuze ensi mugirye.” (Olubereberye 1:28; 2:8, 9, 15) N’olwekyo, kyali kigendererwa kya Katonda abantu okuzaala abaana, bagaziye olusuku olwo okubuna ensi yonna, era balabirire ebisolo.\n2 Olowooza ekigendererwa kya Yakuwa Katonda eky’abantu okubeera mu lusuku lwe ku nsi kirituukirira? Katonda yagamba nti: “N’okutuukiriza ndikituukiriza.” (Isaaya 46:9-11; 55:11) Yee, Katonda ajja kutuukiriza ekigendererwa Kye! Agamba nti ‘teyatonda nsi kuba ddungu, wabula yagibumba okutuulwamu.’ (Isaaya 45:18) Bantu ba ngeri ki Katonda be yali ayagala okubeera ku nsi? Era yayagala babeereko kumala bbanga ki? Baibuli eddamu: ‘Abatuukirivu balisikira ensi, banaagibeerangamu emirembe gyonna.’—Zabbuli 37:29; Okubikkulirwa 21:3, 4.\n3 Kyo kituufu nti kino tekinnaba kutuukirira. Abantu balwala era bafa; balwana era ne battiŋŋana. Waliwo ekyasoba. Mazima ddala, Katonda teyakigenderera ensi efaanane nga bwe tugiraba leero! Kiki ekyasoba? Lwaki ekigendererwa kya Katonda tekinnatuukirizibwa? Tewali kitabo ekiwandiikiddwa omuntu ekisobola kutuddamu, kubanga ekizibu kyatandikira mu ggulu.\nENGERI OMULABE GYE YAJJAWO\n4 Ekitabo ekisookera ddala mu Baibuli kyogera ku oyo aziyiza Katonda eyali mu lusuku Edeni. Ayitibwa “omusota,” naye teyali musota gwennyini. Ekitabo ekisembayo mu Baibuli kimuyita ‘Omulyolyomi era Setaani, omulimba w’ensi zonna.’ Era ayitibwa ‘omusota ogw’edda.’ (Olubereberye 3:1; Okubikkulirwa 12:9) Malayika ono ow’amaanyi oba ekitonde eky’omwoyo ekitalabika, yakozesa omusota okwogera ne Kaawa, nga n’omuntu omukugu bwayinza okukozesa akagologoosi ne kalabika ng’akogera. Awatali kubuusabuusa omuntu oyo ow’omwoyo ateekwa okuba nga yaliwo nga Katonda ateekerateekera abantu ensi.—Yobu 38:4, 7.\n5 Okuva bwe kiri nti ebitonde bya Yakuwa byonna byali bituukiridde, olwo ani yatonda “Omulyolyomi” era “Setaani”? Tuyinza okugamba nti, omu ku baana ba Katonda ab’omwoyo era ab’amaanyi ye yeefuula Omulyolyomi. Kino kyasoboka kitya? Tukimanyi nti omuntu omulungi era omwesigwa ayinza okufuuka omubbi. Ekyo kisoboka kitya? Omuntu ayinza okuleka okwegomba okubi ne kukula mu mutima gwe. Bw’akuleka ne kweyongera okukula, kuyinza okufuuka okw’amaanyi ennyo. Bwafuna akakisa, ayinza okutwalirizibwa okwegomba okwo okubi n’akola ekibi.—Yakobo 1:13-15.\n6 Kino kye kyabaawo ne ku Setaani Omulyolyomi. Ateekwa okuba nga yawulira Katonda ng’agamba Adamu ne Kaawa okuzaala abaana baale era bajjuze ensi. (Olubereberye 1:27, 28) Kirabika Setaani yayagala ‘abantu bano basinze ye mu kifo ky’okusinza Katonda!’ Bwe kutyo okwegomba okubi kwakula mu mutima gwe. N’ekyavaamu, yategeeza Kaawa eby’obulimba ku Katonda. (Olubereberye 3:1-5) Bwatyo, n’afuuka “Omulyolyomi,” ekitegeeza “Ayogera eby’obulimba ku muntu omulala.” Era n’afuuka “Setaani” ekitegeeza “Omuziyiza.”\n7 Ng’akozesa obulimba n’obukujjukujju, Setaani Omulyolyomi yasendasenda Adamu ne Kaawa okujeemera Katonda. (Olubereberye 2:17; 3:6) N’ekyavaamu, baafa nga Katonda bwe yali abagambye. (Olubereberye 3:17-19) Okuva Adamu bwe yafuuka omuntu atatuukiridde oluvannyuma lw’okwonoona, abaana be bonna baasikira ekibi kye. (Abaruumi 5:12) Kino kiyinza okufaananyizibwako akatiba akakola emigaati. Singa akatiba ako kabaako akamogo, kiki ekituuka ku buli mugaati gwe bakafumbiddemu? Buli mugaati gubaako akamogo. Mu ngeri y’emu, buli muntu yasikira “akamogo” ak’obutali butuukirivu okuva ku Adamu. Eyo ye nsonga lwaki abantu bonna bakaddiwa era ne bafa.—Abaruumi 3:23.\n8 Setaani bwe yaleetera Adamu ne Kaawa okujeemera Katonda, mu butuufu yatandikawo obujeemu. Yavumirira obufuzi bwa Yakuwa. Mu kukola bwatyo, Setaani yali ng’agamba nti: ‘Katonda mufuzi mubi. Byayogera bya bulimba era baafuga abamma ebintu ebirungi. Abantu tebeetaaga Katonda kubafuga. Basobola okwesalirawo ekituufu n’ekikyamu. Era bajja kuba bulungi wansi w’obufuzi bwange.’ Katonda yandigonjodde atya ekizibu ekyo ekyajjawo? Abamu balowooza nti Katonda yandibadde atta bussi abajeemu abo. Naye ekyo kyandigonjodde ekizibu Setaani kye yaleetawo? Ekyo kyandikakasizza nti Katonda afuga bulungi?\n9 Olw’okuba Yakuwa mwenkanya yali tasobola kuzikiririzaawo bajeemu abo. Yakiraba nti kyali kyetaagisa ekiseera okuyitawo okusobola okugonjoola ekizibu ekyali kizzeewo n’okulaga nti Omulyolyomi mulimba. N’olwekyo, Katonda yaleka abantu okwefuga bokka okumala akaseera wansi w’obuyinza bwa Setaani. Ensonga lwaki Yakuwa yakola bwatyo era lwaki alese ekiseera kiwanvu okuyitawo nga tannagonjoola nsonga zino, ejja kwogerwako mu Ssuula 11 ey’akatabo kano. N’olwekyo, tusaanidde okulowooza ku kino: Ddala Adamu ne Kaawa baali batuufu okukkiriza ebyo Setaani bye yayogera, wadde nga yali tabakolerangako kirungi kyonna? Kyali kituufu okukkiriza nti Yakuwa eyali abawadde buli kimu, yali mulimba? Ggwe wandikoze ki?\n10 Kiba kirungi okulowooza ku bibuuzo bino kubanga buli omu ku ffe akwatibwako ensonga ezo. Yee, olina akakisa okuwagira Yakuwa. Osobola okukkiriza obufuzi bwa Yakuwa era n’okiraga nti Setaani mulimba. (Zabbuli 73:28; Engero 27:11) Eky’ennaku, abantu batono nnyo ku buwumbi n’obuwumbi obw’abantu abali ku nsi abakkirizza obufuzi bwa Yakuwa. Kino kireetawo ekibuuzo ekikulu, Ddala Baibuli eyigiriza nti Setaani yafuga ensi eno?\nANI AFUGA ENSI ENO?\nSetaani yandisobodde atya okuwa Yesu obwakabaka bwonna obw’ensi singa tebwali bubwe?\n11 Yesu teyabuusabuusa nti Setaani ye mufuzi w’ensi eno. Mu ngeri ey’ekyamagero, Setaani yalaga Yesu “ensi za bakabaka bonna abali mu nsi n’ekitiibwa kyazo.” Oluvannyuma n’amusuubiza: “Ebyo byonna naabikuwa bw’onoovuunama okunsinza.” (Matayo 4:8, 9; Lukka 4:5, 6) Kirowoozeko ekyo. Ekyo kye yasuubiza Yesu kyandibadde kikemo singa Setaani teyali mufuzi w’obwakabaka obwo bonna? Yesu teyawakana nti Setaani ye mufuzi w’obwakabaka obwo bonna. Mu butuufu ekyo Yesu kye yandikoze singa Setaani si ye yali omufuzi w’obwakabaka obwo.\n12 Kya lwatu, Yakuwa ye Katonda Omuyinza w’Ebintu Byonna era Omutonzi w’ebintu byonna. (Okubikkulirwa 4:11) Kyokka, Yesu yayogera ku Setaani nga ‘omufuzi w’ensi eno.’ (Yokaana 12:31; 14:30; 16:11) Baibuli era eyogera ku Setaani Omulyolyomi nga “katonda ow’emirembe gino.” (2 Abakkolinso 4:3, 4) Omutume Yokaana yawandiika bw’ati ku muziyiza ono, oba Setaani: ‘Ensi yonna eri mu buyinza bw’omubi.’—1 Yokaana 5:19.\nENGERI ENSI YA SETAANI GY’EJJA OKUZIKIRIZIBWAMU\n13 Buli lukya, ensi yeeyongera kuba mbi. Erimu entalo, abafuzi abatali beesigwa, abakulembeze b’amaddiini bannanfuusi, era n’abamenyi b’amateeka. Tekisoboka n’akamu kutereeza ensi. Baibuli eraga nti ekiseera kiri kumpi okutuuka Katonda azikirize ensi eno embi ku Kalumagedoni. Oluvannyuma lw’ekyo wajja kuddawo ensi empya ey’emirembe.—Okubikkulirwa 16:14-16.\n14 Yakuwa Katonda yalonda Yesu Kristo okubeera Omufuzi mu Bwakabaka bwe obw’omu ggulu, oba gavumenti ye. Emyaka mingi emabega, Baibuli yalagula: “Omwana atuzaaliddwa ffe, omwana ow’obulenzi aweereddwa ffe; n’okufuga kunaabanga ku kibegabega kye, n’erinnya lye liriyitibwa nti…Omukulu ow’emirembe. Okufuga kwe n’emirembe tebirikoma kweyongeranga.” (Isaaya 9:6, 7) Ku bikwata ku gavumenti eno, Yesu yayigiriza abagoberezi be okusaba: “Obwakabaka bwo bujje. By’oyagala bikolebwe mu nsi, nga bwe bikolebwa mu ggulu.” (Matayo 6:10) Nga bwe tunaalaba mu maaso eyo mu katabo kano, mangu ddala Obwakabaka bwa Katonda bujja kuggyawo gavumenti z’ensi zonna, ate bwo budde mu kifo kyazo. (Danyeri 2:44) Oluvannyuma bujja kussaawo olusuku lwa Katonda ku nsi.\nENSI EMPYA ERI KUMPI!\n15 Baibuli etukakasa nti: “Nga [Katonda] bwe yasuubiza, tusuubira eggulu eriggya n’ensi empya, obutuukirivu mwe butuula.” (2 Peetero 3:13; Isaaya 65:17) Emirundi egimu Baibuli bw’eyogera ku “nsi” eba etegeeza abantu abagibeerako. (Olubereberye 11:1) N’olwekyo, “ensi empya” ey’obutuukirivu be bantu abasiimibwa Katonda.\n16 Yesu yasuubiza nti mu nsi empya abo abasiimibwa Katonda bajja kufuna ekirabo ‘eky’obulamu obutaggwaawo.’ (Makko 10:30) Osabibwa okubikkula Baibuli yo osome Yokaana 3:16 ne 17:3, olabe Yesu kye yagamba kye tuteekwa okukola okusobola okufuna obulamu obutaggwaawo. Laba okuva mu Baibuli emikisa abo abasiimibwa Katonda gye balifuna mu lusuku lwe ku nsi.\n17Tewajja kubaawo bubi, ntalo, bumenyi bw’amateeka, n’ettemu. “N’omubi talibeerawo…Naye abawombeefu balisikira ensi.” (Zabbuli 37:10, 11) Wajja kubaawo emirembe kubanga ‘Katonda ajja kuggyawo entalo okutuusa ku nkomerero y’ensi.’ (Zabbuli 46:9; Isaaya 2:4) Olwo nno, “abatuukirivu banaalabanga omukisa, era wanaabangawo emirembe emingi, okutuusa omwezi lwe guliggwaawo”—ekyo kitegeeza nti emirembe gijja kuba gya lubeerera.—Zabbuli 72:7.\n18Abaweereza ba Yakuwa bajja kuba n’obukuumi. Abaisiraeri abaaliwo mu biseera bya Baibuli baabeeranga n’obukuumi kasita baagonderanga Katonda. (Eby’Abaleevi 25:18, 19) Nga kijja kuba kirungi nnyo okuba n’obukuumi ng’obwo mu Lusuku lwa Katonda!—Isaaya 32:18; Mikka 4:4.\n19Tewalibaawo njala. Omuwandiisi wa Zabbuli yagamba: “Wanaabangawo emmere enkalu nnyingi mu nsi ku ntikko y’ensozi.” (Zabbuli 72:16) Yakuwa Katonda ajja kuwa emikisa abatuukirivu, era ‘ensi ejja kuleeta ekyengera kyayo.’—Zabbuli 67:6.\n20Ensi yonna ejja kufuuka lusuku lwa Katonda. Amaka amalungi n’ebifo ebirabika obulungi ennyo bye bijja okudda mu kifo ekyali kyonooneddwa abantu. (Isaaya 65:21-24; Okubikkulirwa 11:18) Ekiseera bwe kirigenda kiyitawo, ebitundu eby’ensi ebiribeeramu abantu bijja kugaziyizibwa okutuusa ensi yonna bw’erirabika obulungi era n’ereeta ekyengera kyayo nga bwe kyali mu lusuku Adeni. Era Katonda ajja ‘kwanjuluza engalo ze awe buli kiramu bye kyetaaga.’—Zabbuli 145:16.\n21Wajja kubaawo emirembe wakati w’abantu n’ensolo. Ensolo ez’omu nsiko n’eza waka zijja kuliiranga wamu. N’omwana omuto tajja kutya nsolo nkambwe mu kiseera ekyo.—Isaaya 11:6-9; 65:25.\n22Wajja kuba tewakyaliwo bulwadde. Ng’Omufuzi w’Obwakabaka bwa Katonda obw’omu ggulu, Yesu ajja kuwonya abantu ku kigero ekisinga ku ekyo ng’akyali ku nsi. (Matayo 9:35; Makko 1:40-42; Yokaana 5:5-9) “N’oyo atuulamu talyogera nti: Ndi mulwadde.”—Isaaya 33:24; 35:5, 6.\n23Abaagalwa abaafa bajja kukomezebwawo mu bulamu nga balina essuubi ery’obutaddamu kufa nate. Abo bonna abeebase emagombe nga bakyajjukirwa Katonda bajja kuzuukizibwa. Mu butuufu, “walibaawo okuzuukira kw’abatuukirivu era n’abatali batuukirivu.”—Ebikolwa 24:15; Yokaana 5:28, 29.\n24 Abo abayiga ku Mutonzi waffe ow’Ekitalo Yakuwa Katonda era ne bamuweereza, balina essuubi ery’ekitalo mu biseera eby’omu maaso. Yesu bwe yasuubiza omumenyi w’amateeka eyali okumpi naye nti “onooba nange mu lusuku lwa Katonda,” yali ayogera ku Lusuku olunaabaawo mu biseera eby’omu maaso ku nsi. (Lukka 23:43) Kikulu nnyo okuyiga ebisingawo ku Yesu Kristo ajja okutusobozesa okufuna emikisa gino gyonna.\nEkigendererwa kya Katonda eky’okufuula ensi olusuku lwe kijja kutuukirizibwa. —Isaaya 45:18; 55:11.\nSetaani y’afuga ensi eno.—Yokaana 12:31; 1 Yokaana 5:19.\nMu nsi empya, Katonda ajja kuwa abantu emikisa mingi.—Zabbuli 37:10, 11, 29.\n1. Ekigendererwa kya Katonda eri ensi kye kiruwa?\n2. (a) Tumanya tutya nti ekigendererwa kya Katonda eri ensi kijja kutuukirira? (b) Ssuubi ki Baibuli ly’ewa abantu?\n3. Mbeera ki ezennyamiza eziriwo mu nsi leero, era kino kireetawo bibuuzo ki?\n4, 5. (a) Ani eyayogera ne Kaawa okuyitira mu musota? (b) Omuntu omulungi era omwesigwa ayinza atya okufuuka omubbi?\n6. Omwana wa Katonda ow’omwoyo era ow’amaanyi yafuuka atya Setaani Omulyolyomi?\n7. (a) Lwaki Adamu ne Kaawa baafa? (b) Lwaki abaana ba Adamu bonna bakaddiwa era ne bafa?\n8, 9. (a) Setaani yavumirira atya Yakuwa? (b) Lwaki Katonda teyazikiririzaawo abajeemu abo?\n10. Oyinza otya okuwagira Yakuwa mu kulaga nti Setaani bye yayogera bya bulimba?\n11, 12. (a) Okukemebwa kwa Yesu kwalaga kutya nti Setaani ye mufuzi w’ensi eno? (b) Kiki ekirala ekikakasa nti Setaani ye mufuzi w’ensi eno?\n13. Lwaki twetaaga ensi empya?\n14. Katonda alonze ani okuba Omufuzi mu Bwakabaka bwe, era kino kyalagulwa kitya?\n15. “Ensi empya” kye ki?\n16. Kirabo ki eky’omuwendo ennyo Katonda ky’aliwa abo b’asiima, era kiki kye tulina okukola okusobola okukifuna?\n17, 18. Tuyinza tutya okuba abakakafu nti wajja kubaawo emirembe n’obukuumi ku ensi?\n19. Tumanya tutya nti emmere ejja kuba nnyingi mu nsi ya Katonda empya?\n20. Lwaki tuyinza okuba abakakafu nti ensi yonna ejja kufuuka olusuku lwa Katonda?\n21. Kiki ekiraga nti wajja kubaawo emirembe wakati w’abantu n’ensolo?\n22. Kiki ekirituuka ku bulwadde?\n23. Lwaki okuzuukira kujja kutuleetera essanyu?\n24. Owulira otya bw’olowooza ku kubeera mu Lusuku lwa Katonda ku nsi?


Bukedde Online - Balumirizza poliisi okutuulira emisango gya Kitatta 600\nMuseveni alagidde yunivasite n'amatendekero okutandika okusoma 'kkoosi' y'amafuta\nNadduli ayagala Kitatta alekulire ekifo ky...\nPOLIISI erina emisango egisoba mu 600 abavuzi ba bodaboda mu Kampala gye bazze baggulawo ku poliisi ezenjawulo nga baloopa basajja ba Abdul Kitatta eyakwatiddwa kyokka nga tewali ayamba!\nMoses Tumuhayise; Bankuba bubi kyokka tewali kyakolebwa okunnyamba. Ku ddyo, Bosco Kalungi e Kansanga avunaana Kitatta ne banne okwekomya obukadde 500 Pulezidenti ze yabawa. Wakati mu katono ye Kitatta\nAbavuzi ba bodaboda baagambye nti baakola ne lipooti gye baatwala mu Palamenti n’ebitongole bya Gavumenti eby’enjawulo ekwata ku kalonda w’ebikolebero ebizze bibakolebwako mu bbanga lya myaka musanvu, kyokka ne batayambibwa.\nOluvannyuma lwa Abdul Kitatta okukwatibwa baafunye amaanyi ageerwanako era eggulo abavuzi ba bodaboda okuva mu bibiina ebyenjawulo ebibagatta baatudde e Kibuye abamu ne balombojja embeera ey’obunkenke mwe babadde bakolera.\nBaategeezezza nti abavuzi ba bodaboda batono mu Kampala abatalozezza ku bukambwe bwa basajja ba 2010.\nSsentebe w’ekibiina ky’abavuzi ba bodaboda ekya Kampala Metropolitan bodaboda Entrepreneurs (KAMBE) John Ssemujju yagambye nti ye yasooka okuloza ku bukambwe bwa Kitatta ne basajja be.\nYategeezezza nti yagwa mu kibinja kya Kitatta ne bamusaba kaadi ya 2010 bo gye bagamba nti y’ekkiriza aba bodaboda okukolera mu kibuga nga tagirina. “Ebisajja byankwata ne binnyoola emikono omulala n’ava ebbali n’ankuba ejjinja ku mutwe. Navaawo ng'omutwe bagwasizza .\nAbazirakisa bantwala mu ddwaaliro kyokka n’okutuusa kati bwe nzijukira embeera gye natuukako omubiri gumera olutiko,” John Ssemujju bwe yagambye.\nYategeezezza nti fayiro z’emisango nnyingi eziri ku poliisi nga neeyiye nnamba SD: 24/30/9/ 2013 e Katwe mw'eri kyokka tewali abayamba.\n“Abaserikale ba poliisi bwe balaba ku fayiro eriko 2010 tewali agiyingiramu nga bagamba nti bannange abasajja abo bagenda kutta abantu era awo webikoma. Ssemujju yagambye nti ekisinze okutabula omulimu gwabwe be banene abagwerimbikamu ne babikkirira abakozi b’ebikolobero nga bagenderera okufuna ssente.\nYagambye nti nga July 20, 2013, yali atwala omusaabaze e Kampalamukadde n’agwa mu basajja ba Kitatta.\n“Enkola yaabwe nga batandikira ku kaadi. Bansaba kaadi ya 2010 ne mbaddamu nti nina ya KAMBE siri mmemba wabwe. Babiri baakwata pikipiki omulala n’ankuba okuddamu okutegeera nga ndi mu ddwaaliro. Naggulawo omusango ku fayiro nnamba 09/20/07/2013 e Katwe.\nBasajja ba 2010 baatusanga tusimbye pikipiki e Katwe ku siteegi ne bazikwata nti tetulina kaadi. Twabalemerako ne wabeerawo olutalo ne batusinga nga ffenna batukubye mizibu n’embiriizi nga bazinudde.\nTwagenda ku poliisi e Katwe okuggulawo omusango ku fayiro nnamba CRB 1892/16. Ekyennaku nze gwe baggalira era okuvaayo banneeyimirira era abaserikale oluvannyuma amagezi ge bampa gaakugenda ku ofiisi zaabwe e Nakulabye tuteese.\nNagendayo era pikipiki yange UDR 445Z nagisangayo ku ofiisi nga bagisimbye wakati mu busungu bangamba nti nsasule ssente 800,000/- eza paakingi nga buli lunaku esasula 2,000/- emisana n’ekiro 2,000/- era yannemerayo n’okutuusa kati pikipiki yange baagiremera.\nNkolera ku Buyuuni siteegi e Katwe. Nali ntutte omusaabaze okulinnya bbaasi ku Namirembe Road ne mbasanga ku Mbuzi nga nkomawo e Katwe. Bantaayiza ne bakwata pikipiki lwa kaadi yaabwe.\nNagiremerako kyokka babiri ne bankwata emikono omulala n’alonda ejinja eddene nankuba eriiso.\nAwo we byakoma era nasibira mu ddwaaliro. Naggulawo omusango e Kampalamukadde ku fayiro nnamba 77/01/2012 naye gwafa nga tewali annyamba.\nYagambye nti ye akolera Kansanga naye Pulezidenti Museveni yawa abavuzi ba bodaboda ssente obukadde 500 kyokka Kitatta ne basajja be kigambibwa nti baazeekomya.\nYagambye nti yaggulawo omusango ku Kitatta ne banne ku kitebe kya ba mbega e Kibuli nga guli ku fayiro namba GEF 407/2013 naye tebaayambibwa ssente zaabwe ne zifa mu mbeera eyo.\nYagambye nti yali ava Nakulabye n’asanga basajja ba Kitatta nga bazibye oluguudo balwana n’abamu ku ba bodaboda\n. “Nayimiriza pikipiki yange ndabe ogubadde. Agavubuka gankwata ne batwala pikipiki yange. Naggulawo omusango e Kampalamukadde ku fayiro nnamba MCB 405/2010 naye tewali muserikale asobola kugulondoola.\nPikipiki yabula saddayo kugirabako. Abalala abaayogedde ku ngeri basajja ba Kitatta gye baabakubamu kuliko; Patrick Tumuhaise akolera ku siteegi e Kibuye ng'omusango guli ku fayiro nnamba 23/18/08/2014.\nKanyike Kiviiri akolera ku Ben Kiwanuka, yawaaba ku fayiro nnamba MCB 406/2010 e Kampalamukadde ate Godfrey Rugumya akolera e Lubaga yawaaba ku poliisi y'e Wandegeya ku fayiro nnamba 60/06/12/12 Kitatta ye muyima w’ekibiina kya bodaboda 2010 era yavaayo nga KCCA eyagala okuwandiisa pikipiki n’akiwakanya era kyakoma awo.\nKCCA yawandiikako pikipiki 54,393 ku pikipiki ezisoba mu 200,000 ezikolera mu Kampala era enteekateeka yonna n’eyimirira.\nAbabodaboda abalumiriza Kitatta okulemesa buli kintu bategeezezza nti poliisi etandike okuyita abatwala obujulizi mu kkooti bagenda babalumirize kubanga buli kimu bakirina.\nSiraje Mutyaba, ssentebe wa Century Riders Association mu Kampala Central yagambye nti, balina fayiro nnyingi ez’abantu baabwe abazze batulugunyizibwa akabinja ka Bodaboda 2010 gye batwala ku poliisi ne batafuna kuyambibwa kwonna.\nYagambye nti balina fayiro ezisoba mu 300, babadde baggya baloopa emisango naddala ku poliisi ya Kampalamukadde wabula nga buli musango gwe batwalayo, ng’abaserikale bakubira Abdullah Kitatta essimu ng’azinona.\nAbadde takoma ku fayiro kuziggya ku poliisi, wabula abadde akola ekisoboka kyonna okuzisaanyawo n’emisango ne gikoma awo.\nMutyaba yagambye nti, kino kye kiseera okuzuukusa fayiro z’abantu bonna Kitatta n’akabinja ke bebazze batusaako obuvune, abafudde n’ababbiddwaako bodaboda.\nOno, yazzeemu okulaga Deziderio Byamukama eyatemwako omukono omwaka oguwedde aba Bodabpda 2010 bwe beefuula abasaabaze bwe batuuka e Makindye mu kifo ekiziyivu ne bamwefuulira ne bamutemaatema amajambiya mu mutwe n’omukono ogwa ddyo ne bagutemako. Ono okutuuka okumutemako omukono, yali yeetaasa, ejambiya yagukutulira mu kiseke nga kati alina kikuggu ne pikipiki ne bagitwala.\nByamukama alumiriza nti, abaamutema abamanyi ba bodaboda 2010 era abadde abasanga nnyo nga bakola ebikwekweto mu Kampala wabula nga talina bw’ayinza kubatambaala kubabuuza pikipiki ye gye baagiteeka.\nSsentebe w’akakiiko akakola emirimu gy’ekikugu mu Century Riders Association, Ssaalongo Peter Kankaka yagambye nti, abantu bangi ababadde batuusibwako obuvune aba bodaboda 2010 naye nga tebalina wa kubaloopa kubanga poliisi ebadde ekolagana nabo n’ategeeza nti, bataddewo emmeeza ku buli ofiisi zaabwe gyeziri mu Municipaali za Kampala zonna egenda okukola ku misango gye bavunaana 2010.\nBABADDE BEENYIGIRA NE MU BIKWEKWETO BYA POLIISI\nEnsonda mu poliisi zaatutegeezezza nti, abasajja abasinga abaakwatiddwa, babadde bakola nabo naddala nga poliisi erina ebikwekweto.\n“Abo mukama waffe abadde abeesiga nga mmundu mmenye naddala nga waliwo ab’oludda oluvuganya Gavumenti abaagala okucankalanya ekibuga.” Ensonda bwe zaategeezezza.\nAkabinja ke kabadde kakulembera poliisi n’eryoka ekola ogwayo nga ne bwekuba kukwata, aba Bodaboda 2010 be babadde bakwata ababa badduka ne babakwasa abaserikale.\nOmuduumizi wa poliisi mu ggwanga, Gen. Kale Kayihura bwe yabadde mu Palamenti ku Lwokusatu lwa wiiki ewedde, yategeezezza nti, Kitatta ne basajja be babayamba nnyo mu bikwekweto n’okubawa amawulire ku bantu abaagala okumenya amateeka kyokka nga bbo teberoopa nti be bakulembera abagamenya.\nEnsonda zeezinze ku Muzamiru Mawa ddereeva wa Dr. Ssebbaale Kato akulira Case Hospital nti abadde akola n’emirimu gya poliisi abalala gye babadde tebakola nti yandibadde n’amagezi agasingako obutamala gakwatibwa mu misango nga gino.\nLuke Owoyesigyire, omwogezi wa poliisi mu Kampala ne miriraano yagambye nti bulijjo abantu babawa amagezi nti bw'oloopa omusango ku poliisi n’otayambibwa olina okugenda ku poliisi esingawo okusobola okuyambibwa.\nYawadde eky’okulabirako n’ategeeza nti omuntu bw'aloopa omusango ku Old Kampala ne yeesanga ng’aduumira poliisi (DPC) tamuyambye asaana okweyongerayo e Kawempe ku Region awatuula RPC.\nSinga weesanga ng’era toyambiddwa obeera wa ddembe okujja okugenda ku ofiisi ezitwala Kampala ne miriraano eza Kampala Metropolitan Police.\nYasabye abaloopa aba Bodaboda 2010 nga bakakasa nti tebaayambibwa okugenda ku poliisi ezisingawo basobole okufuna obwenkanya.\nManeja bamubbyeeko ente ne yeewa obutwa


Bukedde Online - Emboozi z'omukenkufu: Goba ekiwalaata n'envi nga bw'ofuna ssente mu nsogasoga\nEmboozi z'omukenkufu: Goba ekiwalaata n'envi nga bw'ofuna ssente mu nsogasoga\nAbalamuzi bayimirizza akeediimo kaabwe nga...\nWIIKI ewedde nakulaze egimu ku migaso gy’ensogasoga, wabula gyo mingi era katwongereko.\nMu mbeera y’okuyiiya ssente, ensogasoga osobola okugikolamu eddagala ly’engatto, eddagala lino liba ddungi kuba linnyiriza engatto ate ne zikuumibwa nga tezikosebwa musana.\nAbantu bamala ssente nga bagula eddagala eribayamba okukyusa langi z’enviiri naddala ennaku zino abafuna envi ate n’abo abalina ebiwalaata.\nWano osobola okukozesa ensogasoga n’okamulamu butto, wabula olina okuba ng’ozisiikidde ddala ne zibanga ezisiriira oluvannyuma n’olyoka ozikamulamu butto ono osobola okumugattamu akagiiko ka bbiya n’osiiga mu nviiri.\nButto aziyamba obutakutuka era Abalasita e Jamaica bazikozesa nnyo mu kukuza enviiri.\nButto takoma ku nviiri zokka, wabula ku muntu alina enkyakya n’abawunya ebigere butto w’ensogasoga kasita omukozesa akuyamba obutabifuna.\nKino Abajamaica be bakizuula nti buli lwe bakuza enviiri zifuna envi. Bwe bazuula butto w’ensogasoga ne batandika okumukozesa.\nOsobola okumugatta ne bbiya oba amagi obyesiiga, tekola ddaayi, wabula aliikiriza enviiri envi ne zigenda.\nOmuntu nga tannaweza myaka 65 envi buba bulwadde era ensogasoga esobola okukuvumula. Kyokka ku bakyala n’abaami abalina mugaba era ekuyamba, osiiga butto ku mugaba abule.\nWabula ku muntu alwalalwala, osobola okunywa akagiiko kamu mu kikopo ky’amazzi ajja kukuyamba omubiri okuba nga gulwanyisa endwadde.\nKu bantu abavuga mmotoka, ensogasoga butto waayo musiige ku lukoba lwa yingini ajja ku lukuuma nga lugumu. Asobola n’okugumya enkoba ezisiba ebintu abalina eggaali ne pikipiki bye batera okukozesa.\nGgwe alina ensawo ezirina eddiba erya ‘leza’, osobola okuteeka butto w’ensogasoga ku nsawo zino ajja kuzikuuma nga nnamu okumala ebbanga ddene kuba ne bw’eyakako omusana temala gafa. Ensogasoga esobola okuvaamu amafuta g’emmotoka.\nGgwe alina amanda, ssinga oteekamu ku nsogasoga ojja kukozesa amanda matono kubanga gaaka. Ate bano abagakola okuva mu kasasiro gajja kwaka. Omuntu alina akawoowo ng’oyagala okukeekuba kakusigaleko olunaku lulamba, sooka okuteeke mu woyiro w’ensogasoga n’oluvannyuma wesiige.\nAbantu abataagala ku kaddiwa basobola okukozesa ensogasoga, butto akuuuma olususu nga terufuna mangu nkanyanya.\nAbantu abakola ebizigo basaanye okutabulamu butto w’ensogasoga, ku baana abalina ebiguuna n’okwetakula ajja kubayamba bulungi. Ssinga okwata ejjuba n’olimaanya, ebyoya biddako mangu kuba zirya ensogasoga.\nSsinga omaanya enkoko ebyoya ojja kulaba ebbanga ly’eba eneemala nga tebinnamera. Ago ge maanyi g’ensogasoga.\nEmboozi z’omukenkufu ne Julius Nyanzi owa Prof Bioresearch. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.\nAbapoliisi 3 abagambibwa okubba e Ntinda basalirwa Lwakutaano\nMuseveni azzizza Nantaba mu kintu\nAbajaasi ba SPLA babuze\nEngeri Riek Machar gye yasimattuse okuttibwa amagye ga Salva Kiir


BBEBI ataalaba ku kitaawe awa essanyu! Ye mwana wa Andrew Felix Kaweesi era nga naye baamuweera ddala amannya ga kitaawe aga Andrew Felix Kaweesi Junior.\nAnaatera okuweza omwaka kubanga waali waakayita wiiki emu nga kitaawe attiddwa, ne bamuzaala.\nFamire y’omugenzi AIGP Kaweesi eyali omwogezi wa poliisi mu ggwanga ekyafuba okulaba ng’abaana bafuna obulamu obulungi nga kitaabwe bwe yali abawa era abaana bakyasomera mu masomero kitaabwe gye yabaleka.\nAbamu ku baana ba Kaweesi babiri bakyasomera ku ssomero lya Kabojja Junior School ate omuwala omukulu ye asomera ku Uganda Marty’s Namugongo.\nNg’ate ye omwana omulenzi omuto eyazaalibwa nga March 24, 2017 ku Lwokutaano mu ddwaaliro e Nakasero naye ali mu mbeera nnungi nga banne era nnyina Annet Kaweesi afuba okulaba nga naye agenda okutuuka okusoma nga waliwo ssente ezinaamutwala mu ssomero.\nOmwana ono bwe yaweza emyezi ena baamubatiriza mu maka g’omukungu akola mu ofiisi y’omumyuka wa pulezidenti Kityamuweesi Musubire era ng’ono era ye yakuza omugenzi Kaweesi oluvannyuma lwa bazadde be okufa ng’akyali muto.\nMu ngeri y’emu aba famire y’omugenzi Kaweesi baali si bamativu ku byokwerinda kwabwe, era y’ensonga lwaki baatuukirira abadde ssaabaduumizi wa poliisi Gen. Kale Kayihura n’abawa obukuumi era amaka ga Kaweesi e Kulambiro gakuumibwa abaserikale abasukka mu mukaaga abakuuma omukyala n’abaana ng’atambula n’awaka ssaako ne ku mulimu okwerinda okulaba ng’embeera gye batategeera eyavaako okutta omuntu waabwe teddawo.\nOmwogezi wa poliisi mu ggwanga SSP/, Emillian Kayima yagambye nti kituufu okuva muganda waabwe lwe yafa bakyakolaganira wamu ne famire ye era n’obukuumi babubaweera ddala bulungi okulaba nga tewabawo muwatwa gwonna ate.\nYagambye nti wabula ebimu ffamire eno byeba ebasabye nga tebabisobola bagezaako okubitegeeza bakama baabwe ababasingako era akukakasa nti tewali nnyo bitagenda bulungi.


Bukedde Online - Minisita Kibuule ayogedde ku bimwogerwako ebirimu n'okutta omuntu\nAbatemu bafumise omukuumi wa St Andrew's...\nMinisita Kibuule ng'annyonnyola\nMINISITA omubeezi ow’amazzi Ronald Kibuule yeegaanye ebimwogerwako nti abasirikale abamukuuma baatulugunya omu ku batuuze abali ku ttaka lye eriri ku mwalo gw’e Kigaya mu ggombolola y’e Najja mu disitiliti y’e Buikwe.\nDick Wasswa nga y’omu ku batuuze abali ku ttaka kibuule ly’e yagula nga kuliko abantu kigambibwa nti nga October 2, yakwatibwa abasirikale abali ku ttaka lino ne bamutulugunya nnyo ne banne nga bwe yatwalibwa mu ddwaliro e Mulago n’afa nga October 8.\nAbatuuze abaakungaanye mu kuziika Wasswa baalumirizza Kibuule okubatulugunya ng’ayagala babe ku ttaka nga tebaliyiriddwa nga kye kyaviiriddeko me munnaabwe okukubibwa n'afa.\nKibuule agamba nti ebimwogerwako matu ga mbuzi gennyini agamusibwako abaagala okumwonoonera erinnya.\n“Nze kituufu nnina ettaka eriwezaako yiika 85 nga ndirinako n’ekyapa nga lino naligula ku nnanyiniryo Musa Kateregga.\nEbikolwa ebyakoleddwa abapoliisi sibimanyi era abo si be basirikale abankuuma nga bwe bizze byogerwa. Abaakoze ekikolwa ekyo nsaba bavunaanibwe ng’amateeka bwe galagira kuba teri ali waggulu wa mateeka,” Kibuule bw’annyonnyodde mu lukiiko lwab’amawulire lw'atuuzizza mu maka g’e Mbalala mu ggombolola y’e Nama mu disitulikiti y’e Mukono.\nKibuule era agambye nti ab’ebibanja abali ku ttaka lye abamanyi nga talina gw’agoba nga ku bano aliko be yateesa nabo n’abasasula n’okubasasula bbo bennyini ne beemenyera n'amayumba gaabwe ne bagenda.\nAgamba nti abasigadde abali mu 100 baatannatuuka ku kukkaanya nabo tavangayo kubagoba ku ttaka nga bakumibwamu muliro bannabyabufuzi omuli n’eyali omubaka wa Buikwe South mu paalamenti n’agwa, Dr. Lulume Bayiga.\nDr. Lulume Bayiga.,


Bukedde Online - Ettaka eryagulibwa abatta Magara likuumwa na mmundu\nOmuwala wa S.3 asimattuse okusaddaakibwa...\nPOLIISI etutte abaserikale okukuuma ettaka ly’abazigu lye baagula mu ssente ze baafuna okuva ku bazadde ba Susan Magara.\nEttaka poliisi kwe yatutte abaserikale liweza yiika 35 nga liri mu disitulikiti y’e Buikwe.\nLyagulibwa Yakubu Byansi ne Abdul Hakim Lugoloobi ku bukadde140 nga bano poliisi ebanoonya oluvannyuma lw’okubafunako obujulizi nti beenyigira mu kuwamba Suzan Magara, okusaba bazadde be ssente n’oluvannyuma ne bamutta.\nKu Mmande abaserikale okuva mu kitongole ekinoonyereza ku buzzi bw’emisango mu Kampala n’emirirwano nga bakulembeddwaamu Johnson Olaa baatutte abaserikale okukuuma ettaka lino okutangira abantu okulyesenzaako n’okubaako emirimu gye bakolerako.\nKyazuuliddwa nti, Byansi omutuuze w’e Kibuye ne Lugoloobi ow’e Katikamu mu Luweero baakwatagana okugula ettaka e Buikwe yiika 35 ku bukadde 140 ng’endagaano kwe baaligulira ziri mu mannya gaabwe nga kiteeberezebwa nti zino ze zimu ku ssente obukadde 700 ze baggya ku booluganda lwa Magara.\nByansi ne Lugoloobi era bagula yiika 10 e Luweero. Mu kunoonyereza poliisi kwe yakoze yakizudde nti, Byansi ye yakuliramu okuwamba n’okutta Susan Magara n’amutwala mu maka ge e Nakawuka n’amukwasa omukazi amanyiddwa nga Hajara n’amuwa ebiragiro omukuuma okutuusa lwe baamutta.\nMu ssente abatemu ze baafuna okuva ku bazadde ba Magara baagulako emmotoka ne pikipiki era nga bye bimu ku bizibiti poliisi bye yakutte mu kunoonyereza kw’eriko.


Bukedde Online - ▶ Mutusonyiwe bye twayogera ne binyiiza abakulu mu klezia- minisita Kiwa\n▶ Mutusonyiwe bye twayogera ne binyiiza abakulu mu klezia- minisita Kiwa\nFr. Anthony Musaala (ku ddyo) ng’abuuza ku Kiwanda ne Ying. Joseph Ssewava oluvannyuma lwa Mmisa mu Lutikko e Lubaga.\nAMYUKA ssentebe wa NRM mu Buganda, Godfrey Kiwanda Ssuubi yeetondedde Eklezia olw'okusowagana okwaliwo mu kiseera kya kkampeyini n'okulonda, n'asaba ekisonyiwo ku lulwe ne ku lw'ekibiina kya NRM.\nKiwanda eyawerekeddwaako, Joseph Ssewava, ssentebe w'abavubuka ba NRM e Bukomansimbi n'omuyambi we Moreen Murangira yeetondedde mu Mmisa eyabadde e Lubaga ku Lutikko ku Ssande nga February 28, 2021, mwe yategeerezza nti nga bwe guli mwezi gwa Kisiibo, kiba kirungi okutabagana n'okusonyiwagana.\n"Nzize olwaleero okwetonda olw'ebitaagenda bulungi mu kiseera kya kkampeyini. Bye twayogera byonna nga si birungi ne binyiiza abakulu mu Klezia tusaba kusonyiyibwa tusobole okukulembera abantu baffe obulungi, kubanga twetaaga obumu okusobola okukulaakulanya eggwanga," Kiwanda bwe yagambye.\nYayongeddeko nti ye ne NRM tebalina mpalana ku Klezia ne yeeyama nti bagenda kulongoosa byonna ebikyalimu ebirumira okulaba ng'eggwanga ligenda mu maaso.\nKinajjukirwa nti oluvannyuma lwa NRM okuwangulwa mu bitundu bya Buganda, Kiwanda yatabukira Eklezia n'alumba ne ba Faaza ssekinnoomu nga Fr. Anthony Musaala ng'abalumiriza okwogera ebigambo ebyavaako abalonzi okusiikuuka emmeeme ne batalonda ba NRM.\nEmmisa olwawedde, Kiwanda yasobodde okwesika mu mukono ne Fr. Musaala ne banyumyamu, Musaala n'amusabiranako.\nBwanamukulu w'e Lubaga, Fr. Achilles Mayanja yasiimye Kiwanda olw'okwetonda kwe yakoze n'amukakasa nti Eklezia nneetegefu okukolagana ne gavumenti okulaba nga bataasa abantu ku bikoligo okuli obwavu, endwadde n'obutamanya.\nYavumiridde ebikolwa by'okubuzaawo abantu ebikolebwa ebitongole by'ebyokwerinda n'abyemulugunyaako olw'okugaana okufulumya olukalala okuli amannya g'abantu bonna abaakwatibwa nga Pulezidenti bwe yalagira.\nEra n'asaba bonna abaakwatibwa batwalibwe mu kkooti ne mu makomera agamanyiddwa abantu baabwe basobole okubalabako.\nMuseveni n'owa Tanzania batadde omukono ku ndagaano y' okuzimba emikutu gy'amafuta .\nEbizuuse mu kufa kwa Katamba eyali owa FUFA


Ebyamalimiro - Wikipedia\nKino kifundiwazo ky’ekigambululo ky’oluganda “ebikolebwa ku malundiro n’ennimiro”. Oluusi tukigandawaza ne tukiyita "agirikakya" kyokka omulembe omutebi gugezaako nga bwe kisoboka okukozesa emiramwa egitali myewole.\n(a)\tEnnimiro (garden). Manya essamba (plantation) eba nnimiro ennene.\n(b)\tEddundiro (place for animal keeping))\n(c)\tEddimiro (farm)\nEddimiro = eddundiro + ennimiro\nMu bungi: Amalimiro (farms)\nWhen we add the prefix “ebya” to “amalimiro” (farms) we derive the Luganda concept “ebyamalimiro” meaning “agriculture”.\n(d)\tEnnyanguyirizi (machines)\n•\tEnnyanguyirizi z’amalimiro\t(farm machinery)\n(e)\tEkitambuzo (Mechanics)\n•\tEbyamalimiro eby’ebyekitambuzo\t(mechanized agriculture)\nEbyamalimiro biva mu byabutonde Katonda bye yatugonnomolako, omuli ettaka, ekitangaala, tempulikya (ebbugumu ery’ekigero), amazzi oba enkuba, n’ebirala. Birimu okulima emmere y’abantu n’ebisolo, okulima emiti, ebibala, enva endiirwa, ebimuli, ensigo, okulima ebintu ebikozesebwa mu makolero (raw materials) nga ebiwuzi (fibre) ne pamba, okuwakisa ensolo (breeding), okulunda ensolo ezivaamu amata, ennyama, amaliba, omwoya (wool), amagi, obuwuzi bw’ebisaanyi (silk). Ebyamalimiro biyamba omuntu okwetusaako ebyetaago ebisookerwako nga emmere, ebyokwambala, ebyokuzimbisa ng’amasamba g’embaawo, eddagala, ebibira by’enku (woodlots) n’okwesanyusaamu.\nAmatabi g’ebyamalimiro (Branches of agriculture)[kyusa | edit source]\nOkulima ebirime (Crop production): Muno mulimu emmere y’abantu n’ey’ebisolo, ebiwuzi (fibre), ebikajjo sukkaali, ensigo za woyiro. Okulima ebirime kwetaagisa okunnyonyoka sayansi w’ebyamalimiro (agriculture science), sayansi w’ettaka (soil science), ebiwuka ebireeta endwadde (entomology), ekivaako okufa kw’ebiramu (pathology), n’obulamu obusurirkitu (microorganisms).\nEnteekateeka y’ettaka ery’o kulimiriako (Horticulture): Wano twogera ku kulima ebimuli ‘ebibala, enva endiirwa, ebirungo (spices), ebyokunywa, n’ebiragalalagala (narcotic crops) nga enjaga (opium) ebivaamu edd agala.\nEbyamalimiro eby’ekitambuzo (agricultural engineering): Bino bibaamu ebikozesebwa (tools and imolements) n’ennyanguyirizi (machines).\nEbyebibira (Forestry): Ebyebibira byekuusiza ku kulima masamba ga miti okujjamu embaawo, enku, labba, n’ebikozesebwa mu makolero ebirala.\nOkulunda ebisolo (animal husbandry).\nOkulunda ebyennyanja (fish farming)\nEnnongoosereza mu birime n’ebiva mu bisolo (Value addition). Muno mulimu :\nEnzaalisa y’ebirime n’essomabusirigiini (crop breeding and genetics)\nEnzirukanya y’ekirime (crop management). Muno mulimu:\nSayansi w’ebyamalimiro(agriculture science)\nSayansi w’ettaka n’essomabuzimbe ery’abyamalimiro\nEkitondekansigo (seed technology)\nEssomabulamu obusirikitu (microbiology)\nEndabika y’ebirime (crop physiology)\nEkinonoozo ky’ebirime (Crop engineering).\nScience w’iobutonde bw’ensi (environment science)\nEssomampewo mu Byamalimiro (agriculture meteorology)\nOkuziiyiza endwadde mu bimera (crop Protection)\nEssomabiwuka bireetandwadde (agriculture entomology)\nEkittabimera (plant pathology)\nSayansi ez’entabaganyi (Social sciences). Zino zetaagisa:\nOkusomesa okw’ekikungo (agriculture extension)\nEbyenfuna Ebyamalimiro (Agriculture economics).\nAmasomo amalala agetaagisa:\nEnsengeka ya kalonda w’ebyamalimiro (agriculture statistics)\nOluganda ol’ebyamalimiro (agriculture Luganda)\nEkibalangulo ky’Ebyamalimiro (agriculture math)\nEssomabuzimbe ery’ebiramu (biochemistry).\nEddimiro(Farm) kiva mu kugattika ebigambo eddundiro n'ennimiro.\nEddundiro + Ennimiro = Eddimiro(farm).Mu bungi(plural) Eddimiro kibeera "amalimiro(farms).\nOkuva mu kigambo eddimiro tufuna ekigambo ebyamalimiro (agriculture), ekitegeeza ebyenjigiriza ebikwata ku malimiro oba ebikolebwa ku malimiro.\nEby- + Amalimiro = Ebyamalimiro (agriculture).\nBino bigyidwa ku "https://lg.wikipedia.org/w/index.php?title=Ebyamalimiro&oldid=26411"\nLuno olupapula lwasemba okukyusibwamu ku 13:09, 29 Gwakkuminebiri 2021.


Bukedde Online - Ppaaka ya USAFI ekaabya!\nHam bamukkirizza okuzimba Nakivubo\nBaddereeva beewuunya engeri abakulu mu Gavumenti naddala KCCA gye balagajalidde zzaabu n’ekirowoozo ekirungi Dayirekita wa KCCA Jennifer Musisi Ssemakula kye yassa mu nkola bwe yalengerera ewala n’agula ettaka lya Usafi ku buwumbi bwa ssente 39. Ettaka lino liweza yiika mukaaga.\nEno ye Ppaaka ya USAFI ebeeramu takisi ntono ng’esinga zaasenguka ziri ku nguudo.\nBUKEDDE yalambudde Ppaaka baddereeva ne bamwanjulira ebizibu ebibalemesezza okufuna ssente n’okusitula omutindo gwayo okuva lwe baagigula ku mugagga Omar Nasoor Ssekamatte.\nBagamba nti we baayingirira mu ppaaka eyo nga yonna nnyonjo, amaduuka ganyirira, koolansi mwali nga toyinza kulaba ku kasasiro ate nga ne siteegi zonna mweziri.\nJoseph Luyimbazi; Aba KCCA be battattanye ppaaka eno.\nEMBEERA BWERI KATI; Ku siteegi za takisi 29 ezaali zitegekeddwa era nga mmotoka zijjudde mu ppaaka eno, musigaddemu siteegi mwenda zokka ate nga ne takisi ku siteegi zino ezimu zisimbamu nga bwe zirinda ennamba zaazo ku nguudo zituuke nazo zifulume.\nSiteegi mwenda kuliko; Lukuli , Ndejje, Busaabala, Muyenga, Gaba, Kasenyi, Buziga, Zzana ne Makindye.\nKino baddereeva baakitadde ku bakulu mu Gavumenti omuli; minisita wa Kampala Beti Namisango Kamya, aba KCCA naddala ekitongole ekikwasisa amateeka n’ekitegekera ekibuga ssaako poliisi n’obubinja bw’abakulembeze ba takisi abayoola ssente ku siteegi z’oku nguudo takisi gye zeeyunira okufuna abasaabaze.\nOBUJAMA; Murushid Ntale ddereeva yagambye nti emidumu gya kazambi gyayabika dda.\nEbitundu bya paaka ebimu bitubidde mu kazambi era ekivundu baddereeva n’abasuubuzi kibatadde ku bunkenke.\nKasasiro n’enfuufu mu biseera by’omusana ate ebitoomi mu biseera by’enkuba biteekawo embeera enzibu mu ppaaka eno. Ebitundu ebimu koolansi yavaawo dda.\nKasasiro tayoolebwa mu budde naddala mu ppaaka era baddereeva bagamba nti byonna bwe byegatta biraga nti entegeka za KCCA ku ppaaka zino zaakyuka dda okuva we baagigulira ku mugagga Ssekamatte.\nBaddereeva n’abasuubuzi bagamba nti bannabyabufuzi ekifo tebakirumirirwa.\nMinisita Beti Kamya yakubayo olukiiko ne Loodi meeya Lukwago n’abakozi ba KCCA nabo bazze batuuza enkiiko ez’enjawulo naye tewali kikolebwa.\nDdereeva George Nsubuga yagambye nti boogedde ensonga zonna n’ebbaluwa ne baziwandiika kyokka tewali kikolebwa okuggyako ppaaka okufa.\nYagambye nti kati paaka ya USAFI baagikwasizza Katonda abayambe kubanga nabo bategeka kugifuluma bagiveemu.\nABAPANGISA MU MADUUKA;\nAbapangisa amaduuka bagamba nti engabanya y’obuyumba teyali ntuufu kubanga abamu ku bannannyini buduuka obwo si basuubuzi.\nBalumiriza nti bassaawo akakiiko katunuulire ku ngabanya y’amaduuka kyokka ne kalemesebwa.\nKati omwaka mulamba nga tekalina kye kakoze era tebakasuubira kukyusa kintu kyonna.\nMuky. Dafini Kirabo yagambye nti obukulembeze bw’abasuubuzi nabwo bulemesezza nnyo enzirukanya y’ekifo ekyo.\nBatuleetera abakulembeze be tutayagala ate tebaagala tulonde baffe. Kino Dayirekita wa Kampala, Jennifer Musisi, Loodi meeya Lukwago ne Beti Kamya bakimanyi.\nAmaduuka mangi KCCA we yagulira akatale kano gaalimu abapangisa kyokka ekiseera kino baagasuulawo makalu ate abalala baalemererwa lwa butafuna baguzi.\nBaddereeva, abasuubuzi mu maduuka n’akatale embeera embi bagitadde ku KCCA kulemererwa kukwasisa mateeka ku nguudo, mmotoka ne zigaana okuyingira mu ppaaka.\nEno ye Ppaaka ya USAFI bweti bw’efaanana.\nSITEEGI Z’OKU NGUUDO;\nBaddereeva bagamba nti ekizibu ku paaka ya USAFI kiva ku siteegi ezaatandikibwaawo ku nguudo. Siteegi zonna okuli ezigenda e Gaba, ezassibwa ku Shoprite, ezitikkira ku Royal Complex, ku Conrad ssaako ku Ben Kiwanuka ne ku luguudo lwa Nakivubo ne ku luguudo lw’e Ntebe zandibadde mu ppaaka ya USAFI.\nOmuntu otandika otya siteegi kati kumpi egenda kufuuka Paaka okumpi ne poliisi y’essaawa ya Kwiini? KCCA eveeyo bataase paaka yaabwe.\nKCCA bakaaba nti tebalina ssente naye bw’otereeza ppaaka ya USAFI, amaduuka n’akatale ne bikola bulungi lwaki oba toyoola ssente?\nEBISOBOLA OKUTEREEZA EKIFO;\nBagamba nti ekkubo eryangu okugoba takisi ezitikkira ku nguudo naddala ku biwologoma, ku Shoprite, ku lugenda e Gaba, ku Ben Kiwanuka ne Kafumbe ssaako oluguudo lw’e Ntebe ne ku Nkrumah.\nBagamba obudde bw’oku makya n’akawungeezi mu paaka ya USAFI temusigala takisi.\nSsentebe wa baddereeva mu kibiina kya UTRADA, Mustafa Mayambala yagambye nti yeewuunya KCCA.\n”Bategekera ekibuga naye tebalina kye bassa mu nkola. Bw’oba osengudde takisi ate lwaki oziremeza ku nguudo.\nBasobola okulekawo ezimu naye kati ppaaka eringa eyafa. Poliisi terina ky’esobola kukola okugyako nga KCCA yeesazeewo,” Mayambala bwe yagambye.\nAte Ssentebe wa bannannyini takisi mu ggwanga Gad Mugisha yagambye nti entegeka za KCCA ne minisita, ku takisi mu kampala tezisobola kukola okuggyako nga bannannyini mulimu bayingiziddwa mu ntegeka ezo.\n“KCCA ebintu ebikola yokka nga tetwebuuzaako ffe bannannyini mulimu. Tosobola kutegekera bannannyini mulimu nga bo tebakuwadde birowoozo byabwe.\nTwagala buli kintu naffe batwebuuzeeko embeera bw’eneesobola okutereera” Mugisha bwe yagambye.\nKCCA evuddeyo Omwogezi wa KCCA, Peter Kaujju, yategeezezza nti baagula ettaka eryo nga balina ebigendererwa bingi era babitwala mu nkola.\nEkizibu kya mmotoka ezikolera ku nguudo tugenda kukimalawo. “ Tutegeka kikwekweto ekyamaanyi ku mmotoka zonna ezikolera ku nguudo. Tubadde tukyali ku bakolera ku nguudo oluvannyuma tugenda kuddako takisi zonna ku nguudo.\nBaddereeva bagumiikirize byonna tugenda kubitereeza” Kaujju bwe yagambye.\nYaluhhamizza nti kasasiro bamuyoola mu budde naye oyo alimu omutonotono aba avudde mu takisi.\nAte ekitongole ky’amazzi n’emidumu kye kivunaanyizibwa ku kazambi era baddereeva basaana bategeeze ekitongole ekyo.\nYagambye nti ppaaka bagenda kugizimba n’akatale bakakulaakulanye katuuke ku ddaala eryomulembe era tebaagalamu bannabyabufuzi abayinza okutabula ebikolebwa. Kyokka omu ku bannannyini maduuka, Moses Luutu yagambye nti yeewuuunya KCCA.\n“Ekitongole kigamba nti tekirina ssente kyokka nga ziri mu ppaaka n’akatale mpitirivu. KCCA ssinga efuula ekifo kino ekikola, mmotoka ne ziyingira, abasuubuzi ne bakola n’abasaabaze ne balinnyira muno, esobola okukuhhanya obukadde obusoba mu 400 buli mwezi.\nEkifo kino kisobola bulungi okweyimirizaawo naye tebamanyi ndabirira yaakyo” Luutu bwe yagambye.\nGyebuvuddeko Beti Kamya yawandiikidde Dayirekita wa Kampala ebbaluwa ng’amutegeeza nti ayongere ku bungi bwa siteegi ebweru wa ppaaka era n’emmotoka ezimu ezibadde zitikkira ku nguudo naddala oludda lw’e Nateete ziyambibwe.\nKino abamu ku baddereeva baakirabye ng’ayongedde okunnyika emirimu gya ppaaka era ne basaba abavunaanyizibwa batuule ne Beti Kamya batunuulire embeera ya ppaaka bwerabika kati.\nTakisi okutikka n’ejjula abasaabaze mu ppaaka ya USAFI, kigitwalira essaawa nnamba n’okusoba naddala mu ssaawa z’amalya g’ekyemisana.\nAkatale ka Usafi bwe kafaanana.\nKino kifudde baddereeva abatakola ne basiiba nga beebase mu mmotoka zaabwe okulinda ennamba ate abamu ne bazifulumya.\nAkatale kano, KCCA yakagula mu 2013 ku mugagga Omar Nasoolo Ssekamatte ku buwumbi bwa ssente 39.\nBangi baawakanya omuwendo guno kyokka Palamenti n’ebitongole bya Gavumenti ne bakkiriza KCCA okukasasula.\nOmugagga baamusasulako obuwumbi 14 nga kati akyabanja obuwumbi 23 era gye buvuddeko yakuba KCCA mu mbuga ng’asaba bamusasule era entegeka zaggwa okumusasula.\nKyokka yeevuma okuguza Gavumenti ettaka lye kubanga baluddewo okumusasula ate nga buli kimu yakibakwasa.\nOmusuubuzi akubiddwa essasi mu kikwekweto ky'okufuuza ababbi e Nakivubo\nOfiisi za Loodi Meeya bazigguddewo\nAbabbi b'emmotoka boogedde obukodyo bwabwe\nOmugole agambibwa okuwamba omuntu bamukwatidde ku kkanisa: Embaga esasise


Bukedde Online - Abakazi Mukiibi be yazaalamu abaana bakyesomba\nTuzudde bannannyini masomero ga Polof. Muk...\nABAKAZI Polof. Mukiibi b’alese azaddemu abaana bakyesomba era omuwendo gwabwe gukyatankanibwa.\nDr. Sarah Nkonge (mu gaalubindi) n’abamu ku bamulekwa ba Mukiibi nga beesibye amafuvu. Ate waggulu be bamu ku bannamwandu ba Mukiibi\nAmangu ddala ng’okuziika Polof. Lawrence Mukiibi kuwedde, aba famire baayise olukiiko olwatudde e Katende ku lw’e Masaka mu nnyumba ekuuma ekiggya, omugenzi gye yazimba.\nOlukiiko lwetabiddwaamu abakazi abaazaalira Mukiibi abaana kw’ossa bamulekwa okwabadde n’abakyayonka era okuteesa kwatandikidde ku ngeri gye banaddukanya emirimu omugenzi gy’abadde akola naddala egy’amasomero ga St. Lawrence omusanvu ge yatandika ne yunivaasite yaakwo.\nOluvannyuma baateesezza ne ku ndabirira y’abaana era ekiteeso ne kijja nti abakyala bonna ab’abaana basigale we babadde babeera wabula enteekateeka ekolwe bunnambiro okubawa obuyambi bwonna bwe beetaaga nga Mukiibi bw’abadde abakolera baleme kujula.\nBaasoose kubala abaana 26 wabula ate oluvannyuma ne wavaayo abakyala abalala okwabadde n’omuwala eyabadde yeekubye ‘ttatu’ mu mugongo kw’ossa n’abawala abalala babiri abalongo nga bombi balina abaana ba Mukiibi okukkakkana ng’omuwendo gulinnye ne gusukka mu baana 30.\nNnamwandu Betty Mukiibi (wakati) nga banne bamukwatiridde mu kuziika Polof. Mukiibi.\nMukiibi eyafiiridde ku myaka 69, yali yagattibwa ne Florence Mukiibi enzaalwa y’e Kenya wabula ne bafunamu obutakkaanya ne baawukana.\nAbaana abasinga obungi Mukiibi yabazaala amaze kwawukana ne Florence era abali wakati w’emyezi omukaaga n’emyaka 16 basukka mu baana 15.\nAbamu ku bakazi be yazaalamu abaana baasomerako mu masomero ge ate abalala baakolerako mu masomero ago ng’abamu basomesa ate abalala babazi ba bitabo; wabula waliwo n’abalala be yafuna mu bifo ebirala gy’abadde atera okuyitira.\nAbadde musajja wa kisa era omugabi era kigambibwa nti abakyala bangi baamwekubangako olw’enkola ye ey’okuyamba abali mu bwetaavu.\nAbakazi babiri ababadde bamanyiddwa ennyo okuli Betty Nakato ne Dorothy Mukiibi era bano bombi babadde basula mu nnyumba emu e Kitemu - Nsangi, amaka g’omugenzi Mukiibi amatongole. Ennyumba eno ya kalina era buli mukyala yamuwaako oludda olulwe, okwewala akakuubagano.\nAbakyala abalala b’alinamu abaana abadde yabazimbira amayumba era nga yabagulira n’emmotoka, kyokka abamu abadde akyabapangisiza we basula.\nMikwano gya Polof. Mukiibi nga bamwogerako. Ku ddyo ye Kasole Bwereere ate owookubiri ku kkono ye Polof. Badru Kateregga.\nDiana Nyanzi, abadde omuwandiisi wa Mukiibi ow’ekyama ng’akolera ku ssomero lya Horizon Campus e Nabbingo (nga nalyo lya Mukiibi) y’omu ku balina abaana kw’ossa Ruth ne Sarah abasomesa mu London College.\nSarah yali asomesa ku Lakeside College kyokka bwe yakwatagana ne Mukiibi n’akyusa n’atandika okusomesa ku London College erya Mukiibi era Polofeesa w’afiiridde ng’amuzaalidde abaana basatu.\nOmuwendo gw’abakazi Mukiibi b’alinamu abaana tegunnakakasibwa, wabula kigambibwa nti basukka mu 10 kubanga waliwo abamu nga yabazaalamu omwana omu yekka.\nAbakungu ab’enjawulo nga bakulembeddwa Kennedy Ssebalu beewaddeyo okuyambako famire okukakasa nti ekirooto kya Mukiibi eky’amasomero ag’omutindo kitwalibwa mu maaso.\nMary Justine Tulina eyayogedde ku lw’abaana yagambye nti kitaabwe abatendese era bakuguse bulungi mu kuddukanya emirimu omugenzi gy’abadde akola nga batambulira ku mutindo gw’alese nga balwana kugusukkulumya era n’asaba abazadde okubaweereza abaana mu masomero ga St. Lawrence gonna.\nNnamungi w’omuntu eyeetabye mu kuziika Mukiibi.\nTulina yagasseeko nti kitaabwe abadde n’abaana bangi okuli b’azaala ne b’atazaalira ddala wabula nga yasalawo okubayamba ng’abaana be ddala era n’asuubiza nti abaana abo okuli be yaggya e Mubende, Masaka n’awalala bagenda kusigala nga babalabirira nga kitaabwe bw’abadde akola.\nMukiibi yaziikiddwa ku Lwokutaano era abakungu ab’enjawulo okwabadde baminisita b’ebyenjigiriza Rosemary Ssenninde ne Dr. J.C Muyingo baamutenderezza nnyo olw’omulimu gw’akoze okutumbula eby’enjigiriza mu ggwanga.\nEdward Kasole Bwereere yagambye nti yamatiza Mukiibi okuva e Kenya mu 1989 kyokka bwe yamuwa omulimu gw’obusomesa mu Kampala Parents, yasomesa emyaka etaano gyokka n’alekulira ng’ayagala kutuukiriza kirooto kya kutandika masomero era afudde akituukirizza.\nPulezidenti Museveni yawaddeyo amabugo ga bukadde 30, omumyuka we Edward Ssekandi yawaddeyo obukadde 5, Kasule Lumumba ku lwa NRM naye n’awaayo obukadde 5, Maama Fiina 2,000,000/- n’abalala.\nPolof. Lawrence Mukiibi\nSsaabasumba ayimirizza Fr. Kibuuka ow'e Namugongo


Naffe tugenda kugaana abazungu okujja ewaffe, Minisita Tumwine alabudde ab'omukago gwa Bulaya - Watchdog Uganda\nGENERAL Elly Tumwine nga ye Minisita we Ggwanga ow’eby’okwerinda alabudde ab’omukago gwa Bulaaya EU ab’efunyiridde okuteeka envumbo ku bamu ku bannaUganda abaagala okugenda mu mawanga gaabwe, nagamba nti nabo bajja kutuusa e kiseera babagaane okuyingira mu Uganda.\n“Uganda Nsi nnungi nnyo buli muntu agiyayanira okugikyalirako naddala abazungu, naye abantu bano bwe banaaba tebakomezza kukugira banaffe kugenda waabwe naffe twolekedde okubagaana okujja wano” Tumwine bwe yategezezza.\nOkwogera bino Gen. Tumwine yabadde awayamu ne bannamawulire ba Cbs ku mbeera etereddwawo abakungu ba mawanga ga Bulaaya ku bannaUganda, nagamba nti Uganda Nsi eyetongodde etasobola kutisitiisibwa bazungu nga bwe bakola kati.\nYategezezza nti Uganda tekyesigama nnyo ku buyambi buva bweru, nagamba nti nabo nga Gavumenti bafubye okukuza eby’enfuna bye Ggwanga nga mukyo basobola okubaawo nga abazungu tebaliiwo.\nYagambye nti naye nga omuntu baamuteekako envumbo obutalinya waabwe, nagamba nti naye talina kyayagalayo kubanga Uganda ye Nsi ye era yeemu ku zisinga obulungi mu Nsi yonna kye yagambye nti talina yadde ntekateeka yonna yakugenda era naye tabaagala.\nSecurity position on kidnaps in Uganda and why the 'bad days' could be here to stay


Bukedde Online - Omuserikale eyeerippa ku mmotoka yakola kya buzira - Norman Musinga\nGavana Mutebile asuubizza etteeka okulung'amya...\nAtemyeko bbebi we omutwe\nOMUDUUMIZI wa poliisi y’ebidduka owa Kampala n’emiriraano Norman Musinga, atenderezza omusirikale w’ebidduka eyelippa ku boneti y’e motoka, dereva bwe yali ayagala okumutomera.\nNorman Musinga ng'annyonnyola.\nCharles Atiaku ng’akolera ku poliisi y’e Katwe e Makindye yasiimiddwa Musinga oluvanyuma lw’okwerippa ku boneti y’e motoka ya Isaac Boogere namba UAP 100D, bwe yali agezaako okumutomera.\nBino musinga yabyogeredde mu musomo gwe yabaddemu n’abakozi b’emikutu gya Bukedde okuli Olupapula, Ttivvi ne Leediyo ng’abasomesa ku ngeri gye balina okukolamu amawulire ag’obubenje obugwa ku nguudo. Gwabaddewo ku Lwokusatu nga September, 4th,2019 ku kitebe kya Vision Group ekisangibwa mu kibangirizi kya Bannamakolero e Lugogo.\nYategeezezza nti Boogere yakola akabenje ku motoka endala, wabula omusirikale bwe yamuyimiriza n’asalawo okuvuga endiima ng’ajja gyali n’ekigendererwa eky’okumutomera.\nWano omusirikale we yabuukira n’atuula ku boneti y’e motoka, Boogere n’amuvuga okuva e Makindye paka ku nkulungo ya Kabaka e Mengo aba Boodaboda we baamusalirako.\nYagambye nti kino kyali kikolwa kya buzira era asaana kulinyisibwa madaala.\nYatangaazizza nti Abasirikale abakkirizibwa okujjako ennamba ku motoka ebeera ezizza omusango, beebo abali mu kitongole kya I.O.V (Inspectorate of Vehicles) n’abali ku ddaala lya A.I.P n’okudda waggulu.\nAbatagwa mu kiti ekyo tebakkirizibwa kukikola okujjako nga bafunye olukusa okuva mu babasingako\nYanyonyodde nti Abasirikale abalala abatali ba bidduka tebakkirizibwa kukwasisa mateeka ku nguudo, n’agamba nti ne bwe baba bakikoze ensonga balina kuzitwala ku poliisi sso ssi kujjako bantu sente nga bali ku luguudo.\nYasabye abantu okukwatanga ennamba za pikipiki n’emotoka za poliisi okubeera abasirikale abayimiriza emotoka ekiro n’ekigendererwa eky’okubajjako sente, bazitwale mu babakulira babakoleko ng’amateeka bwe galagira.\nPulezidenti Museveni awadde ekiragiro ku Magye agali e Makerere


Bukedde Online - Baze yansuulira abaana alabirira ba balala\nBaze yansuulira abaana alabirira ba balala\nNZE Eunice Natukunda 31, nzaalibwa Rukungiri naye kati mbeera Kamwokya Kifumbira.\nEno gye mbadde mbeera ne taata w’abaana wadde kati emyezi ena yadduka n’andeka mu nju n’abaana babiri.\nTwalabagana ne taata w’abaana emyaka kati 10 era nga buli kimu kitambula bulungi. Wakati mu mukwano gwaffe, Katonda yatuwa abaana babiri naye omukulu nga talina binywa era abadde ku bujjanjabi e Mulago. Eky’ennaku, taata w’abaana yafuna omukazi omulala eyamusigula n’ansuulawo n’abaana nga kati sikyafuna bujjanjabi bwa mwana waffe kyokka omusajja ono annumba ne mukazi we ne banvuma n’okunkuba.\nTaata w’abaana avuga mmotoka (kosita) ku luguudo lw’e Gayaza ku siteegi y’e Mpereerwe kyokka nga kati abeera Kiteezi gye yafuna omukazi omulala kati alabirira baana batali babe ng’ababe babonaabona.\nBaze azaalibwa Mbale Butalejja era mu bazadde be nagendayo bannyambe naye nabo tebalina kye bannyambye. Landiroodi kati yangobye mu nnyumba kubanga tumaze emyezi ena nga tetusasula.\nNagenda ne nzigulawo omusango ku poliisi ku fayiro nnamba SD/Ref/25/05/06/2018 ne bayita baze ampe obuyambi ne yeeyama okumpanga 50,000/- buli wiiki okundabirira n’abaana kyokka byakoma mu bigambo.\nYasuubiza okumpanga obuyambi naye byonna sirina kye ndaba nga tetulina na kyakulya. Nandibadde nzira ewaffe gye nzaalwa naye maama wange yafa ate nga n’embeera si nnungi ewa taata. Kati njagala kufuna mulimu nga gunsobozesa okukola n’abaana bange kubanga bato omukulu wa myaka etaano ate omuto wa myaka ebiri, kale neetaaga okuba nga mbeera nabo oba nga mbeera kumpi nabo.\nAlina omulimu oba obuyambi bwonna nkubira ku ssimu nnamba 0782734305 oba 0702480962. Ndi mwetegefu okukola ssinga mbeera nfuna omulimu kubanga nkooye okusabiriza baganda bange abaludde nga bandabirira okuva omusajja lwe yandekawo. Nsaba Minisita Nakiwala Kiyingi annyambe ku musajja ono tumukwate kubanga abasajja bagufudde muze okutuzaalamu abaana ne batulekawo.\nBwe nafuna olubuto omusajja n’angoba\nEnnaku ennumidde ewa Lulume...